|  |  |
| --- | --- |
|  |   REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**Županijska skupština  Koprivnica, 3. prosinca 2019. |

**Z A P I S N I K**

**od 2. prosinca 2019.**

sa 16. sjednice Županijske skupštine Koprivničko-križevačke županije koja je održana u Gradskoj vijećnici u Koprivnici, Zrinski trg 1/I, s početkom u 16,00 sati.

 Sjednica je sazvana pozivom KLASA: 021-01/19-01/3, URBROJ: 2137/1-02/01-19-18 od 22. studenoga 2019. godine.

 Sjednici prisustvuju:

 **članice i članovi Županijske skupštine:**

**-** Vlado Bakšaj, Mijo Bardek, Goran Borčić, Damir Felak, Miljenko Flajs, Marko Fucak, Goran Gregurek, Mario Hudić, Irena Jagarinec, Siniša Kavgić, Renato Kivač, Miroslav Kovačić, Željko Lacković, Jadranka Lakuš, Ivica Lukač, Zlatko Makar, Vjekoslav Maletić, Branko Mesarov, Dajana Milodanović, Đurđica Mustaf, Eugen Pali, Hrvoje Parag, Tomislav Pasariček, Siniša Pavlović, Stjepan Peršin, Mirko Perok, Željko Pintar, Franjo Poljak, Verica Rupčić, Ivan Sabolić, Ivica Srbljinović, Željko Šantić, Božidar Štubelj, Marija Vukobratović, Robertina Zdjelar.

Sjednici ne prisustvuju:

1. Tihana Kraljić, opravdano,
2. Tomislav Kučina, opravdano,
3. Dejan Kutičić, opravdano,
4. Siniša Maroševac, opravdano,
5. Marijan Ružman, opravdano,
6. Matija Zamljačanec, opravdano,

**Ostali prisutni:**

1. Darko Koren, župan,
2. Darko Sobota, zamjenik župana,
3. Ratimir Ljubić, zamjenik župana,
4. Marina Horvat, pročelnica Upravnog odjela za poslove Županijske skupštine ipravne poslove,
5. Melita Ivančić, pročelnica Službe ureda župana,
6. Darko Masnec, pročelnik Upravnog odjela za financije, proračun i javnu nabavu,
7. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu,
8. Željka Koluder Vlahinja, pročelnica Upravnog odjela za zdravstveno-socijalne djelatnosti,
9. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine,
10. Damir Petričević, pročelnik Upravnog odjela za prostorno uređenje, gradnju i zaštitu okoliša,
11. Ljubica Belobrk Flamaceta, pročelnica Službe za unutarnju reviziju,
12. Tihomir Kvakarić, predstojnik Ureda državne uprave u Koprivničko-križevačkoj županiji,
13. Željka Kolar, ravnateljica Javne ustanove za upravljanje zaštićenim prirodnim vrijednostima,
14. Zlatko Filipović, ravnatelj Županijskog zavoda za prostorno uređenje,
15. Dragutin Guzalić, ravnatelj Županijske uprave za ceste Križevci,
16. Helena Matica Bukovčan, viša savjetnica – specijalistica za poslove Županijske skupštine,
17. Zvonimir Habijan, zapovjednik Županijske vatrogasne zajednice,
18. Marijan Maletić, predstavnik Zagrebinspekta,
19. Nino Šegrc, viši stručni suradnik za informatiku,
20. Marija Kovačec, snima sjednicu,
21. Petra Slavečki, Radio Kaj,
22. Goran Generalić, Radio postaja Koprivnica,
23. Sandra Levak Miklošić, Radio Drava,
24. novinari TV Srce,
25. novinari VTV.

PREDSJEDNIK: Otvaram 16. sjednicu Županijske skupštine Koprivničko-križevačke županije i pozdravljam sve prisutne današnjoj sjednici.

Molim pročelnicu Marinu Horvat da izvrši prozivku članica i članova.

 MARINA HORVAT*: (Proziva članove i izvješćuje o broju prisutnih)*

 PREDSJEDNIK: Utvrđujem da je sjednici prisutno 34 članova i da ova Županijska skupština može donositi pravovaljane odluke.

Molim pročelnicu Marinu Horvat da nas izvijesti o izvršenju zaključaka s prošle sjednice.

 MARINA HORVAT: Svi zaključci s prošle sjednicu su izvršeni, a opći akti objavljeni su u Službenom glasniku.

 PREDSJEDNIK: Skraćeni zapisnik s prošle 15. sjednice smo primili. Ima li kakvih primjedbi na skraćeni zapisnik?

 Ako nema dajem skraćeni zapisnik na glasovanje.

 Županijska skupština jednoglasno sa 34 glasa „za“ prihvaća skraćeni zapisnik.

 PREDSJEDNIK: Za današnju sjednicu primili smo prijedlog s 24 točke dnevnog reda.

Otvaram raspravu o predloženom dnevnom redu.

 Ako primjedbi nema dajem na glasovanje predloženi dnevni red.

 Županijska skupština jednoglasno sa 34 glasa „za“ prihvaća sljedeći

**D N E V N I R E D:**

* 1. Donošenje Izmjena i dopuna Proračuna Koprivničko-križevačke županije za 2019., godinu i projekcija za 2020. i 2021. godinu,
1. Donošenje Proračuna Koprivničko-križevačke županije za 2020. godinu i projekcija za 2021. i 2022. godinu,
2. Donošenje Odluke o izvršavanju Proračuna Koprivničko-križevačke županije za 2020. godinu,
3. Donošenje Odluke o zaduživanju Koprivničko-križevačke županije,

1. Donošenje Odluke o sklapanju Sporazuma o preuzimanju predmeta, pismohrane, ostale dokumentacije, opreme te sredstava za rad Ureda državne uprave u Koprivničko-križevačkoj županiji,
2. Donošenje Odluke o ustrojstvu i djelokrugu upravnih tijela Koprivničko-križevačke županije,
3. Donošenje Odluke o koeficijentima za obračun plaće službenika i namještenika u upravnim tijelima Koprivničko-križevačke županije,
4. Donošenje Odluke o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u Županijskoj skupštini Koprivničko-križevačke županije za 2020. godinu,
5. Donošenje Odluke o izmjenama i dopuni Odluke o sufinanciranju troškova smještaja u domove socijalne skrbi za starije i nemoćne osobe,
6. Donošenje Odluke o dopuni Odluke o imenovanju Stručnog povjerenstva za dodjelu koncesije za izgradnju distribucijskog sustava plina na području Općine Rasinja,
7. Donošenje Razvojnog programa za mlade Koprivničko-križevačke županije za razdoblje od 2021. do 2027. godine,
8. Donošenje Odluke o određivanju pravnih osoba od interesa za sustav civilne zaštite Koprivničko-križevačke županije,
9. Donošenje Odluke o osnivanju Specijalističke postrojbe civilne zaštite za traganje i spašavanje u poplavama na području Koprivničko-križevačke županije,
10. Donošenje Zaključka o prihvaćanju Procjene ugroženosti od požara i tehnološke eksplozije za područje Koprivničko-križevačke županije,
11. Donošenje Smjernica za organizaciju i razvoj sustava civilne zaštite na području Koprivničko-križevačke županije za razdoblje 2020.-2023. godine,
12. Donošenje Plana razvoja sustava civilne zaštite za 2020. godinu s trogodišnjim financijskim učincima na području Koprivničko-križevačke županije,
13. Donošenje Odluke o dopunama Odluke o mrtvozorstvu,
14. Razmatranje Izvješća o stanju u prostoru Koprivničko-križevačke županije 2013. – 2016. godine, s prijedlogom Zaključka,
15. Donošenje Zaključka o usvajanju Izvještaja o korištenju sredstava Proračuna Koprivničko-križevačke županije za 2019. godinu, Proračunska zaliha za:
16. kolovoz 2019.,
17. rujan 2019.,
18. listopad 2019.
19. Donošenje Zaključka o davanju suglasnosti na Odluku o davanju u zakup školskog restorana Srednje škole „Ivan Seljanec“ Križevci,
20. Donošenje Zaključka o davanju suglasnosti na Odluku o darovanju nekretnine u vlasništvu OŠ prof. Franje Viktora Šignjara Virje,
21. Donošenje Zaključka o davanju suglasnosti na Odluku o darovanju nekretnina Osnovne škole Fran Koncelak Drnje,
22. Donošenje Plana rada Županijske skupštine Koprivničko-križevačke županije za 2020. godinu,
23. Pitanja i prijedlozi članova i članica.

 Sjednice su održali: Odbor za zaštitu okoliša i prostorno uređenje, Odbor za statut i poslovnik, Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost, Odbor za financije i proračun, Odbor za obrazovanje, kulturu, znanost, sport i nacionalne manjine, Odbor za gospodarski razvoj i Odbor za poljoprivredu, šumarstvo i vodoprivredu.

Odbor za komunalne djelatnosti nije održao sjednicu zbog nedostatka kvoruma.

Klubovi članova Županijske skupštine također su održali sastanke.

 Prelazimo na 1. točku dnevnog reda.

Točka 1.

PREDSJEDNIK: Prijedlog Izmjena i dopuna Proračuna smo primili. Raspravu su proveli svi održani odbori i podržavaju prijedlog.

 Obrazloženje daje župan Darko Koren.

 DARKO KOREN: Predloženim Izmjenama i dopunama Proračuna za 2019. na strani prihoda i primitaka došlo je do povećanja u iznosu od 25.600.000,00 kuna, uz smanjenje primitaka od 5.200.000,00 kuna, dok s rashoda izdataka je planirano povećanje rashoda u iznosu 20.100.000,00 kuna i povećanje izdataka od 280.000,00 kuna. Tim promjenama došlo je do povećanja prihoda i primitaka i rashoda i izdataka u Proračunu za 2019. godinu ukupno za 20.378.000,00 kuna, na prihodovnoj i rashodovnoj strani, što znači da je u odnosu na plan novi plan prihoda i primitaka 507,6 milijuna kuna i rashoda 493,3 milijuna kuna.

 U okviru prihoda poslovanja Proračuna za 2019. godinu do značajnih promjena došlo je u dijelu namjenskih prihoda i prihoda od pomoći kod proračunskih korisnika. U okviru primitaka financijske imovine i zaduživanja došlo je do smanjenja u iznosu 5,2 milijuna kuna, a odnosi se na dugoročno zaduženje Opće bolnice za EU projekte, energetske obnove zgrada, praonice rublja i zgrada paviljona, iz razloga što će se realizacija dijela kredita događati u sljedećoj godini.

 Kad govorimo o rashodima i izdacima ukupno planirani rashodi i izdaci poslovanja povećavaju se za 27,0 milijuna kuna, dok se rashodi za nabavu nefinancijske imovine smanjuju za 7,2 milijuna. U te izmjene i dopune uključeni su rezultati poslovanja proračunskih korisnika i same Županije, ukupni rashodi poslovanja ovim izmjenama povećani su za 7%, rashodi za nabavu nefinancijske imovine smanjeni su za 10,2%, izdaci za financijsku imovinu i otplatu zajmova povećani za 3,5%.

 Kad govorimo o upravnim odjelima, Upravni odjel za poslove Županijske skupštine predloženo je ukupno smanjenje za 11.000,00 kuna, to je sitno usklađenje rashoda.

 Služba ureda župana povećanje za 135.000,00 kuna za rashode u sklopu redovne djelatnosti Službe ureda župana i programa unapređenja vatrogastva i ostala sitna usklađenja.

 Upravni odjel za financije, proračun i javnu nabavu, predloženo ukupno povećanje 147.600,00 kuna, a odnosi se na usklađenje rashoda u redovnom programu Upravnog odjela u sklopu EU projekta gdje su rashodi planirani sukladno očekivanju realizacije istih.

 Kod Upravnog odjela za gospodarstvo i komunalne djelatnosti imamo sitno umanjenje 43.000,00 kuna.

 Upravni odjel za graditeljstvo i prostorno uređenje povećanje 61.000,00 kuna, a odnosi se na povećanje rashoda kod korisnika Javne ustanove za upravljanje zaštićenim dijelovima prirode.

 Kod Upravnog odjela za zdravstveno socijalne djelatnosti došlo je do povećanja za 5,7 milijuna kuna. Isto tako se predlaže smanjenje rashoda u iznosu 365.000,00 kuna, a odnosi se na usklađenje rashoda koji su bili planirani u sklopu EU projekta Pozdrav, dakle poboljšanje primarne zdravstvene zaštite u Županiji.

 U okviru Glave 602 – Opća bolnica predlaže se povećanje u iznosu 1.880.000,00 kuna koje se najviše odnosi na povećanje rashoda za redovnu djelatnost Bolnice i smanjenje rashoda energetske učinkovitosti za programe koje sam naveo.

 U okviru Doma zdravlja Koprivničko-križevačke županije došlo je do rashoda od 1,9 milijuna kuna. Razlozi za povećanje temelje se na dodatku Kolektivnog ugovora za djelatnost zdravstva i zdravstvenog osiguranja, odnosno dolazak novih ordinacija u sastav Doma zdravlja i povećanje potreba za tekućim investicijskim ulaganjima.

 U Zavodu za hitnu medicinu došlo je do povećanja rashoda u iznosu od 1,5 milijuna kuna, a odnosi se na financiranje rashoda iznad zakonskog standarda Tim 2, gdje je do povećanja došlo radi rasta plaća u javnom sektoru, koje se temelji na kolektivnim ugovorima, odnosno izmjene osnovice za obračun plaća u javnom sektoru, te dodataka za posebne uvjete rada i odgovornosti i investicijskih ulaganja.

 Kod Zavoda za javno zdravstvo došlo je do povećanja 80.00,00 kuna u dijelu vlastitih prihoda i prihoda za posebne namjene.

 Dom za starije i nemoćne Koprivnica, povećanje iznosi 627.000,00 kuna, što je u najvećem dijelu rezultat planiranog povećanja cijene smještaja.

 Upravni odjel za obrazovanje, kulturu, znanost, sport i nacionalne manjine, planirano je povećanje rashoda u iznosu 14,3 milijuna kuna, a najviše se odnosi na proračunske korisnike u dijelu vlastitih i namjenskih prihoda. Isto tako obuhvaćena su usklađenja planiranih rashoda po EU projektima postojećih i uvođenjem novih EU projekata. To su projekti „Svi u školi, svi pri stolu 4“, „Školska shema“, „Razmus“, projekt Regionalnog centra kompetencije srednjih škola i ostalo, čija je implementacija projekata vezana uz gradnju koja traje tri godine. U rashode su uključeni i financijski rezultati osnovnih i srednjih škola.

 To je obrazloženje ovih Izmjena i dopuna Proračuna.

 Ukoliko imate pitanja po pojedinim pozicijama u Proračunu pročelnik Darko Masnec odgovorit će na pitanja.

 PREDSJEDNIK: Da li se predstavnici odbora žele javiti?

 Predstavnici klubova članova?

 ŽELJKO LACKOVIĆ: Na planu prihoda s osnova poreza na dohodak u 2018. godini realizacija je bila 45,738 milijuna kuna. Plan za ovu godinu bio je 45,820 milijuna kuna, predviđa se za sljedeću godinu 46,638 milijuna kuna, a ove godine rebalansom je predviđen prihod po ovom izvoru 54,187 milijuna kuna. Postavlja se pitanje odakle sad, kako svi pokazatelji punjenja proračuna pokazuju da će Proračun biti punjen i u ovom zadnjem mjesecu, onako kako je punjen tijekom ove godine, dolazi se do iznosa od 54 milijuna, kad je realan iznos bio 50 milijuna kuna. Interesira me da li je to možda povezano sa sljedećim, ja sam u više navrata hvalio rad ravnatelja gospodina Devčića i drago mi je da se Bolnica obnavlja, ali Bolnica kao proračunski korisnik Koprivničko-križevačke županije morala je planirati svoj vlastiti udio u EU projektima koje provodi. Riječ je o tri projekta, energetska obnova paviljona za koji je vlastiti udio imala pravo potraživati od Ministarstva regionalnog razvoja. Oni su zatražili svoj vlastiti udio iznos od 3,513 milijuna kuna, nažalost nisu uspjeli sa svojim potraživanjem, oni su drugi ispod crte, javili su se 2. 7. nešto poslije 11,30 sati kada je trebalo prijaviti te projekte. Između ostaloga tako nije ni energetska obnova zgrade praonice rublja sa iznosom od 639.000,00 kuna ušla u sufinanciranje i laički gledano to će sada morati platiti županija.

 Ono što još nije ušlo, a dolazi iz zdravstvenog sektora i odnosi se na Županiju je 384.000,00 kuna Zavoda za hitnu medicinu, energetska obnova zgrade Hitne medicine. Smatram da je trebalo ove projekte, odnosno sufinanciranje vlastitog udjela, prijaviti na vrijeme. Interesira me, odakle će se sada pronaći 4,5 milijuna kuna koji su se trebali i mogli dobiti od Ministarstva regionalnog razvoja?

 S druge strane, iz naše Županije, jedino u našoj Županiji nije organizirano skupno potpisivanje tih ugovora, ne znam da li to znate, ne znam da li znate razlog? Razlog je sljedeći, zato jer bi na to potpisivanje došao samo Đurđevac, Novigrad, Ferdinandovac, Rasinja i Molve. Došlo bi pet jedinica lokalne samouprave, sa sedam projekata i povučenih 3,319 milijuna kuna. Samo Koprivničko-križevačka županija nema u ovoj godini niti jedan europski projekt i ništa nije mogla niti prijaviti na ovaj natječaj. Ali netko ima, a to je naša PORA. Naša PORA ima jedan vrlo znakovit europski projekt koji provodi, on se zove „Uz PORU po potporu“. PORA je uspjela iznos od 2,101 milijun kuna prijaviti, ni manje, ni više, nego zadnja, 801., od čega je bilo prvih 358 financirano. Zašto je to tako, vjerujem da je tu odgovorna ravnateljica, ali i župan i pristup rada koji se provodi kod korištenja europskih sredstava. Vjerujem da nije sporno da je Varaždinska županija prijavila 18 projekata i dobila 11,800 milijuna kuna. Govorim o onima koji su prošli, zato jer su oni sve napravili. U sličnom statusu je i Međimurska županija s kojom smo imali zajedničko potpisivanje koji su prijavili 22 projekta i povukli 24 milijuna kuna. Virovitičko-podravska županija više nema što povući, sve su napravili, imaju 27 projekata i povukli su 30 milijuna kuna. Ona s kojom se mi volimo uspoređivati je Bjelovarsko-bilogorska županija koja je prijavila i dobila sredstva za 52 europska projekta u iznosu od 41,967 milijun kuna. Smatram da se ove brojke moraju vidjeti negdje u rebalansu proračuna, bez obzira što ti projekti nisu dovršeni u tom stadiju. Vjerujem da ste ih planirali u Proračunu kad ste tražili da nam se ta sredstva odobre. Interesira me da li je sada ta razlika od tih 5,0 milijuna, koja vam nedostaje na Bolnici i Zavodu za hitnu medicinu, po izvoru prihoda prikazana nerealno na izvoru porezne dobiti. Jedna velika kritika za sastavljanje Proračuna, jer prvi puta ste ga napravili bez prikaza sredstava po izvorima što ne morate, nego ste radili po glavama, ali to je jedan način zamagljivanja sredstava, zamagljivanja izvora i transparentnost Proračuna je u svakom slučaju, na taj način, umanjena. Jasno da nitko ne želi na ovaj način prikazati, niti ste vi rekli što vam je sve prošlo kroz prste. No, postoji još netko tko je gori od Županije i županijskih ustanova i službi, to je Grad Koprivnica. Za vašu utjehu, on je propustio reciklažno dvorište u Herešinu 400 tisuća kuna, vrtić u Starigradu im je prošao kroz ruke, jer su spavali 804 tisuće kuna, energetska obnova škole A. Nemčić Gostovinski 1,119 milijun kuna, otpad pametno odvoji 165 tisuća kuna i nabava spremnika za odvojeno skupljanje otpada 308.000,00 kuna. Dajem za usporedbu da vidite kako funkcionira naša Županija i kakav je ugled naše Županije u povlačenju sredstava, koji doduše, ne bi stekli, kada bi čitali lokalne medije. Razmišljao sam kako je moguće župan super radi, svi super rade, PORA dobro radi, pa sam shvatio da „Uz PORU po potporu“ u Podravski list ste krenuli, objavljivanjem i trošenjem sredstava iz europskog projekta, a niste uspjeli osigurati potrebna sredstva iz Fonda regionalnog razvoja, možda ćete uspjeti na godinu. Vi ste krenuli „Uz PORU po potporu“ u Podravski list, vidim da dobro surađujete, da dobro radite, ali me interesira, između ostaloga, da li to plaćaju, a platit će žitelji Županije i oni koji pune županijski proračun, kako ste uspjeli napraviti takav tender za tu vidljivost europskih projekata gdje morate točno navesti što želite, koji je cilj vaše vidljivosti. Ako je objavljeno u Podravskom listu, vjerojatno je to pisani medij i kako ste uspjeli zaobići Glas Podravine? Glas Podravine, od kada tamo piše gospodin Mihaljević koji ne misli dobro o meni, ali niti o vama, on je očito bio ključni okidač, kad ode iz Podravskog lista da vi svu potporu usmjerujete na drugu stranu. Molim, kad ste rekli da će odgovoriti oni koji su zaduženi, da odgovori šefica PORE , kako je sastavila tender i kako je upravo Podravski list dobio, a da istodobno nije tražena ponuda od Glasa Podravine? Znate zašto je to tema, zato jer se prikazujete uspješnim, a niste uspješni i volite se uspoređivati sa Bjelovarsko-bilogorskom županijom, vjerujem da tamo župan ima istu plaću kao i vi, a kad bi se išlo po uspješnosti, vjerujem da ni ovo uz potporu PORE ne bi bilo dovoljno.

 MARIJA VUKOBRATOVIĆ: Klub SDP-a i HL neće podržati rebalans Proračuna. Nismo podržali ni Proračun, nismo ga smatrali dovoljno kvalitetnim i razvojnim. Pokušali smo nešto popraviti amandmanima koji nisu prihvaćeni, po običaju. Sada je 12. mjesec. Ovim rebalansom će se malo popeglati nešto gdje se krivo planiralo, ništa se bitno u 12. mjesecu ne može napraviti za 2019. Međutim, gledajući prijedlog rebalansa, prokomentirat ću samo neke stavke. Upada u oči da je u Glavi – Ured župana stavka promidžba i informiranje iznos uvećan za 32%, u obrazloženju piše da spada u redovite djelatnosti. Već smo jedanput, za 2019. godinu planirano je 474.000,00 kuna, on je jednim rebalansom već povećan i sada se ponovno povećava, a sve spada u redovite djelatnosti. Istovremeno u toj Glavi se smanjuju sredstva za zaštitu i spašavanje 12%, a zaštitu na radu čak 27%. Smatram da to nije u redu. Gospodin Lacković je govorio nešto o EU projektima, pa ću se nadovezati, ono što vam prvo padne u oči u rebalansu, da se u Glavi – Financije, smanjuju sredstva za EU projekte za 44%, u PORI za EU projekte čak 74,38%, u zdravstvu za opremanje ustanova iz EU projekata za 23%, tu mogu uključiti i energetsku učinkovitost za ustanove u zdravstvu za čak 80%, što nije dobro.

 Smanjuju se i sredstva na stavci za poljoprivredu, ne puno, 2,55%, međutim, ako se uzme u obzir da su sredstva za poljoprivredu već smanjena i u državnom proračunu, pa se tome doda i smanjenje sredstava u našem rebalansu, to je dodatno loše. Također, što se zdravstva tiče, smanjuju se sredstva za specijalističku i konzilijarnu zaštitu u Križevcima i Đurđevcu za 20% i nabava opreme za projekte prevencije za gotovo 100%. To su samo neke od stavki koje običnom laiku padnu u oči, budući i ovako, po nama, loš proračun, učiniti još lošijim. Iz toga razloga za njega nećemo glasati.

 PREDSJEDNIK: Otvaram raspravu. Ako se nitko ne javlja, molim pročelnika za financije da se očituje na izrečene primjedbe.

 DARKO MASNEC: Za konzilijarnu zaštitu, u Proračunu je vjerojatno bila greška i bilo je planirano više nego što je inače bilo planirano i to je usklađenje stavke sa potrebama koje jesu.

 Prihodi za ovu godinu planirani su kao što je prikazano i povećanje je s osnova ostvarenja i s osnova onoga što očekujemo do kraja proračunske godine. Što se tiče prijava na sufinanciranje dijela vlastitog učešća u projektu, to je točno, ta sredstva Bolnica koja nije ostvarila je pokrila sa kreditnom zaduženošću koja je bila, tako da je u projektu dnevnih bolnica koji je inače bio 36 milijuna kuna, zbog povećanja cijene gradnje je naraslo na 46 milijuna kuna, znači 11 milijuna kuna smo podigli kredit za financiranje vlastitog učešća. Projekt praonice i projekt paviljona je financiranje vlastitih komponenti i povećanja sredstava koja se odnose na vlastito učešće u iznosu od 18,6 milijuna kuna, kreditiran iz vlastitog učešća. To sufinanciranje vlastitog učešća je samo za onaj dio opravdanih troškova, odnosno koji su ugovoreni, nažalost, nama su ti troškovi opravdani, ali su bili van financijskoj okvira koji je ugovoren zbog poznatog odmaka od tri godine kada su stvarani troškovi kada je proveden postupak javne nabave, u postupku javne nabave ta cijena je značajno porasla. Sredstva koja se daju za sufinanciranje su ograničena i normalno da oni projekti koji se prije prijave da prije dobe sredstva, dok bolnica nije provela postupak javne nabave, dok nije donijela odluku o prihvatu i povećanju cijene koja je dobivena kroz postupak javne nabave, dok nije dobila suglasnost Županije, nije mogla niti dobiti ta sredstva, normalno da je tu zakasnila.

 Što se tiče dijela koji se odnosi na projekt „Uz PORU uz potporu“, PORA je za taj projekt ostvarila iznos od 20 milijuna kuna. Od toga su bespovratna sredstva 17 milijuna kuna. Ta sredstva su planirana za financiranje PORE za izradu projekata jedinica lokalne samouprave, bilo da se su se javili na europske fondove, bilo da se javljaju na fondove koje raspisuje Ministarstvo. Sve jedinice lokalne samouprave koristile su i koriste usluge PORE. PORA je radila čitav niz projekata, radi ih i danas. U tom dijelu je vrlo znakovito da jedinice lokalne samouprave koje koriste vanjske konzultante, a ne koriste našu PORU oštećuju vlastiti proračun, jer iznosom troškova za konzultante mogli su uštedjeti ta sredstva i koristiti ih za neke druge namjene.

 Što se tiče iskazivanja, govorim vezano za Proračun za iduću godinu, prema uputama Ministarstva financija obveza je da se izvori financiranja prikazuju na nivou glave, na taj način je prikazan i državni proračun za 2020, na taj način je prikazan proračun Županije za 2020. godinu. Tko god je prikazao drugačije nije poštivao upute Ministarstva financija, Zakon o proračunu, Pravilnik o proračunskim klasifikacijama.

 ŽELJKO LACKOVIĆ: Pročelniče, ako je cilj bio da se to malo ublaži onda se u tome uspjelo, ali morate znati da nitko nije odgovoran doli odgovornih osoba za financijsko poslovanje unutar ustanova ili županije za prijavu projekata. Dakle, ako je netko zakasnio dvije minute kao Bolnica, onda to nije veliki propust, ali je veliki iznos. Možemo si zamisliti što bi se moglo za pet milijuna kuna napraviti. To je veliki novac, mogli ste napraviti značajniji dio u pedijatriji nego što će se napraviti. Ono gdje vas moram demantirati, radi čega sam se javio, je činjenica da su konzultanti prihvatljiv trošak u EU projektima i nije točno da bilo tko oštećuje ili jednostavno taj iznos je vama neprihvatljiv. Ako taj trošak nemate, onda se taj trošak niti ne prizna. Imate konzultante oni vam to naprave kako treba, ili imate PORU koja bi trebala, kako ste rekli, imati tu ulogu pa ljudima reći, ljudi najavljuje se 2. 7. u 10,00 sati, budite spremni prijavljujte projekte. Grad Đurđevac je u tri sekunde prijavio projekte, isto tako i Novigrad Podravski je u prvoj sekundi prijavio. U tome je stvar da su svi mogli dobiti sredstva, a nije ih dobilo 15, uključujući PORU, koja nije imala ugovor pa se nije mogla niti prijaviti, ali to apsolutno ne opravdava od činjenice da svi ostali, općine koje nemaju dovoljne kapacitete i koje su imale europske projekte nisu bili obaviješteni, ako treba i iz PORE. Ako im vi radite projekte, pozvati ih sve i reći sad ćemo svi zajedno kliknuti. Jedan običan papir na kojem se napiše broj projekta i iznos koji potražujete i napravite klik i to je to. To niste uspjeli napraviti.

 DARKO KOREN: Nesumnjivo je da gospodin Lacković ima takve retoričke kompetencije i talente, naravno po svom pozivu kojeg ima, sigurno da on to vrlo zorno prikaže onako kako je njegov cilj, a cilj oporbe je uvijek, po sistemu što gore to bolje. Nikada nismo rekli da je sve idealno. Niti sam ja odvjetnik da branim nekoga, neka se brani onaj koji je prozvan. Ako ste malo prije spomenuli činjenicu da su neke općine ipak uspjele u tom zadatku prijave, onda je valjda PORA za to zaslužna. Nije PORA kriva samo za one koji nisu uspjeli, a za one koji su uspjeli je zaslužna. U Županijskoj skupštini sjedi sedam načelnika općina, neki su iz redova oporbe, a mogu svjedočiti, ako ne kažem da su nepošteni, ako su pošteni, reći će kakav odnos imaju sa našom Razvojnom agencijom. Alimentiram od bilo kakve odgovornosti, ali mislim da jedan ovakav atak nije korektan jer nije do kraja argumentiran, tim više što ravnateljica nije ovdje. Možda je to predmet za neke druge rasprave, ne samo za ovu na Županijskoj skupštini. Često se događa, kad razgovarate s pojedinim jedinicama lokalne samouprave, svagdje je super, ali u Županiji ništa ne štima. Što je Županija? Županija je skup elemenata, a općine i gradovi su elementi. Ne možete tako ciljano, jednoznačno ukazivati na određene podatke kako vam odgovara, ili jesmo ili nismo. Ako neke općine to prijave, znači PORA je to uspješno napravila i treba joj čestitati. Ako nije vjerojatno je ona kriva, a možda su krivi i sami. Nisam imao namjeru u ovoj ulozi ovdje biti, ali jedan takav pristup, mislim da nije korektan.

 PREDSJEDNIK: Dajem Izmjene i dopune Proračuna na glasovanje. Pridružio nam se gospodin Marko Fucak i sada nas je 35.

 Županijska skupština sa 25 glasova „za“ i 10 „protiv“ donosi

 **Izmjene i dopune Proračuna Koprivničko-križevačke županije**

 **za 2019. godinu i projekcija za 2020. i 2021. godinu**

 Izmjene i dopune Proračuna prilažu se zapisniku i čine njegov sastavni dio.

Točka 2.

PREDSJEDNIK: Prijedlog Proračuna smo primili. Raspravu su proveli svi održani odbori i podržavaju prijedlog.

Dana 28. studenoga 2019. zaprimili smo objedinjeni prijedlog amandmana Kluba članova SDP-a i Hrvatskih laburista koji sadrži ukupno 7 amandmana i koji su vidljivi u našem sustavu e-sjednica.

 Pozivam prvo župana Darka Korena da dade obrazloženje Proračuna za 2020. godinu, a potom će predstavnik Kluba dati pojedinačna obrazloženja pojedinih amandmana.

 DARKO KOREN: Proračun za 2020. godinu s projekcijama za 2021. i 2022. godinu s razvojnim programima izrađen u skladu sa Zakonom o proračunu, Pravilnikom o proračunskim računovodstvu, Računskom planu i Uputama za izradu proračuna jedinica lokalne odnosno regionalne samouprave Ministarstva financija.

 Sukladno tim uputama prijedlog proračuna izrađen je na način da su prihodi i rashodi uvršteni u cjelovite financijske planove, odnosno svi prihodi i namjenski i vlastiti i rashodi proračunskih korisnika. Ove godine uključene su i plaće zaposlenika u osnovnim i srednjim školama, to je novina koju do sada nismo imali. Uključivanje plaća zaposlenika u školama na rast proračuna značajno su utjecala i dva velika projekta u obrazovanju, jednog u osnovno školskom obrazovanju, to je izgradnja školskih sportskih dvorana, a u srednje školskom obrazovanju izgradnju ispostava centra kompetentnosti u sklopu Obrtničke škole u Koprivnici i partnerske škole Đurđevac. Tako Proračun za 2020. godinu po prihodima i primicima iznosi 745,5 milijuna kuna. Rashodi 724,7 milijuna kuna. Prenesi gubitak iz prethodnog razdoblja 58,0 milijuna kuna, što moram objasniti, to je gubitak naše Bolnice koji iznosi 62,0 milijuna kuna, umanjen za 4,0 milijuna dobiti, pa je preneseni gubitak 58,0 milijuna kuna. Iznos pokrića gubitka planira se u iznosu 20,8 milijuna kuna.

 Za 2021. i 2022. godinu ti su iznosi nešto manji, pretpostavljam da ste ih vidjeli.

 Prihodi i primici Proračuna planirani su od 745,5 milijuna kuna, od čega su sredstva za financiranje decentraliziranih funkcija za nas 50,2 milijuna kuna. Sredstva pomoći, od čega se najviše odnosi na sufinanciranje prijevoza učenika srednjih škola iznose 11,0 milijuna kuna i najam Gimnazije u iznosu 3,3 milijuna kuna.

 Planirana su sredstva Proračuna od izvanproračunskih korisnika u iznosu 3,1 milijuna kuna, dok su pomoći od međunarodnih organizacija i temeljem prijenosa EU sredstava planirana u iznosu 73,8 milijuna kuna. Većinom se to odnosi na proračunske korisnike. Novo je centar kompetentnosti kroz dva projekta, Centar kompetencije Koprivničko-križevačke županije u iznosu 18,9 milijuna kuna i Razvoj kompetencije kroz učenje temeljeno na radu u iznosu 9,3 milijuna kuna. Pomoć iz državnog proračuna za plaće zaposlenika osnovnih i srednjih škola planirane su u iznosu od 157,7 milijuna kuna.

 Postoje tu i administrativni prihodi po posebnim propisima, prihodi od zdravstvenih ustanova, prihodi Dom za starije i nemoćne, prihodi osnovnih i srednjih škola i ostalih proračunskih korisnika.

 Prihodi od HZZO-a za 2020. godinu iznose 227,5 milijuna kuna. Ono što je novo u planiranom poslovanju je planirano zaduženje od 31,0 milijun kuna, gdje bi povlačenje tog kredita bilo realizirano kroz dvije godine, 2020. i 2021. po 15,5 milijuna kuna, pa je shodno tome u prihodima planirano to zaduženje za 2020. i 2021. godinu. Kao što sam rekao radi se o programu kojeg smo zamislili da zajedno sa jedinicama lokalne samouprave realiziramo kroz izgradnju pet školskih dvorana. Radi se o općinama Kloštar Podravski, Sv. Petar Orehovec, Kalinovac, Sv. Ivan Žabno i Rasinja.

 Kalinovac je nešto malo posebni slučaj, tamo je dvorana roh bau napravljena, govorimo o završetku te dvorane sa opremanjem.

 Isto tako planiran je kredit u Bolnici o čemu je bilo riječi, a iznosi 18,6 milijuna kuna.

 Planiran je prihod, po našoj računici 8,1 milijuna kuna za preuzimanje poslova Ureda državne uprave, 7,1 milijun kuna s osnova fiskalnog izravnanja i prihod od 8,8 milijuna kuna s osnova pomoći u visini procijenjenog gubitka prihoda temeljem povećanja osobnog odbitka. To je vezano na poreze koji su bili predmet rasprave u prethodnoj točki.

 Ukupni rashodi i izdaci planirani su u 2020. 724,7 milijuna kuna. Od toga su ukupni rashodi planirani 608,0 milijuna kuna, rashodi za nabavu nefinancijske imovine 113,0 milijuna i izdaci za financijsku imovinu i otplate zajmova 2,6 milijuna kuna.

 Ono što sam istaknuo, planirano je pokriće prenesenog gubitka iz prethodne godine 20,8 milijuna kuna.

 Manjak koji će se pokriti u 2020. godini, po našim predviđanjima rezultat je planiranih viškova, odnosno manjkova konsolidiranog proračuna Koprivničko-križevačke županije, to je jedna stavka o kojoj se može puno raspravljati i ona puno ovisi o intervenciji države i državnog proračuna, jer je to poznato, da mi saniranje gubitaka u zdravstvu, odnosno bolničkog proračuna ne možemo nikako provesti iz našeg županijskog proračuna niti iz našeg konsolidiranog poslovanja.

 Sukcesivno pokriće manjka iz prethodnih godina izvršit će se u razdoblju od sljedeće tri godine o čemu se donosi plan takvog pokrića manjka.

 Rashodi za redovno poslovanje upravnih tijela županije planirani u sklopu Upravnog odjela za financije i proračun iznose 22,0 milijuna kuna. Novo u tome su rashodi za zaposlenike preuzete iz Ureda državne uprave. Vidjet ćemo točno koliko će iznositi ti rashodi. Morali smo u određenim iznosima planirati, oni su tu prikazani. Rekao sam o tome na koordinaciji da smo u fazi dogovora sa Ministarstvom uprave oko tog iznosa. U međuvremenu smo obavili sastanak u Ministarstvu uprave i uspjeli smo u našoj namjeri da povećamo iznos tih sredstava, s tim da u sljedećih 14 dana, mislimo da će još jedan doprinos našoj želji biti uslišan, da ćemo u konačnici osigurati sredstva za koja mislimo, da taj sustav u cijelosti može funkcionirati.

 U Službi ureda župana planiraju se rashodi za 2020. od 2,1 milijuna kuna, najveći se dio odnosi na provođenje programa zaštite i spašavanja, redoviti rad vatrogasne zajednice Županije, opremanje vatrogasnih društava, redovita djelatnost Hrvatske gorske službe spašavanja i cijeli niz aktivnosti koje su obvezne po zakonu i moramo ih provesti i izfinancirati.

 U Upravnom odjelu za gospodarstvo, komunalne djelatnosti i poljoprivredu planirano je 20,2 milijuna kuna. U tome su novi programi i sredstva za samozapošljavanje. U poduzetništvu su planirana sredstva sa 300.000,00 kuna, plan razvoja Županije do 2027. godine 100.000,00 kuna, plan energetske učinkovitosti 160.000,00 kuna, sufinanciranje po programu HBOR-a 200.000,00 kuna.

 Ono što treba posebno naglasiti, nakon kupnje dvorca Inkey u Glavi – Ruralni razvoj planirana su sredstva za program u turizmu od 2,4 milijuna kuna za projekt revitalizacije tog spomenika kulture, gdje su planirana sredstva za izradu projektne dokumentacije nužne za njegovu obnovu i stavljanje u funkciju za razvoj turizma. Projekt smo kandidirali u Ministarstvu turizma, očekujemo pozitivan odgovor.

 Upravni odjel za prostorno uređenje, planirana su sredstva 2,1 milijuna kuna.

 U Upravnom odjelu za zdravstveno socijalne djelatnosti planirani su rashodi u iznosu od 384,0 milijuna kuna. Uz sve one postojeće planirana su sredstva 450.000,00 kuna za subvenciju stambenih kredita liječnicima. To je jedna mjera koju smo osmislili da damo nekakav doprinos nastojanju da se što je moguće više naših liječnika zadrži u Županiji.

 U Općoj bolnici planirani su rashodi 282,0 milijuna kuna. Oni su financirani iz decentraliziranih sredstava. Preostali dio se odnosi na vlastite namjenske rashode i rashode financirane iz prihoda za posebne namjene.

 Bolnica u Koprivnici planira provođenje četiri velika projekta. To su dovršetak projekta izgradnje, rekonstrukcije i opremanje dnevnih bolnica, dovršetak projekta u sklopu Programa energetske učinkovitosti, energetska obnova praonice i energetska obnova paviljona i energetska obnova centralne bolničke zgrade.

 U Domu zdravlja planirani su rashodi 35,5 milijuna kuna.

 Zavod za hitnu medicinu 25,0 milijuna kuna i Zavod za javno zdravstvo 17,8 milijuna kuna.

 U programu pomoći osobama treće životne dobi planirana su sredstva u iznosu 2,5 milijuna kuna. Najznačajniji rashodi u sklopu tog programa je sufinanciranje smještaja u domovima za starije i nemoćne osobe u iznosu 1,0 milijun kuna. Smatramo da je to najkvalitetnija mjera kojom možemo znatno utjecati na jedan kvalitetan status onih koji imaju potrebe za takvim smještajem, kapaciteta ima, ali nedostupnost se temelji na cijeni tog smještaja. Ovakvim direktnim subvencijama i pomoći, mislim da na najkvalitetniji način možemo na to utjecati.

 Doma za starije i nemoćne planirani rashodi poslovanja 15,4 milijuna. Ono što također planiramo i novo je u Glavi – Humanitarna zdravstvena skrb, planirana su sredstva od 860.000,00 kuna, od toga za djelatnost Crvenog križa 280.000,00 kuna, a isto ako za financiranje aktivnosti sigurna kuća za žrtve obiteljskog nasilja, za koju smo planirali izdvojiti 430.000,00 kuna.

 U Razdjelu – Upravni odjel obrazovanje, kultura, znanost, sport i nacionalne manjine planirani su rashodi u iznosu 284,0 milijuna kuna, od čega osnovnog školstvo 134,0 milijuna kuna, a srednje školstvo 142,0 milijuna kuna. U sklopu mnogih projekata, spomenuo sam one koji su nama trenutno najaktualniji, to je izgradnja ovih pet školskih sportskih dvorana koje bi trebale biti ukupne vrijednosti oko 65,0 milijuna kuna.

 Ono što moram reći, a ide u pravcu nekakvog prikazivanja stanja poslovanja ove Županije, a to vjerojatno nešto vrijedi, dobili smo zaista povoljne uvjete od banaka. Na javni poziv koji smo uputili bankama za kreditiranje ovih programa, a moram reći da smo dobili ovlast i mandat svih pet općina da i u njihovo ime pregovaramo o tom kreditnom zaduženju, jer je to puno povoljnije nego da svako od nas pojedinačno to čini, čak su neke općine iskazale želju da njihove postojeće kreditne obveze pokušamo kroz taj program reprogramirati. Dobili smo jedinstvenu ponudu od jedne poslovne banke s kamatom od 1,12%, što je danas na tržištu jako povoljno. To će biti jedan zajednički program Županije i pet općina, za što ćemo tražiti suglasnost Vlade Republike Hrvatske na zaduženje.

 U srednje školskom obrazovanju najznačajniji projekt je projekt uspostave centra kompetencija koji se realizira kroz dva projekta koje sam spomenuo. Isto tako u Glavi visokog obrazovanja planirana su sredstva 3,1 milijuna kuna. Najveći dio odnosi se na subvencioniranje kamate za studentske kredite 2,4 milijuna i stipendiranje studenata u idućoj godini 510.000,00 kuna.

 Osigurana su sredstva ustanovama u kulturi 615.000,00 kuna. Isto tako programa udruga u kulturi 925.000,00 kuna, koja su najveća do sada.

 U Glavi – Sport, tehnička kultura i zajednica sportova u Zajednici za tehničku kulturu ukupno 1,805 milijuna kuna. Udruge s područja odgoja, obrazovanja i ostalih aktivnosti 355.000,00 kuna. Za financiranje programa nacionalnih manjina planirana su sredstva u iznosu gotovo 300.000,00 kuna.

 To je najkraće što sam smatrao da je potrebno izdvojiti iz ovog dokumenta koji je opsežan, zajedno sa svojim programima.

 Za svaku od ovih poglavlja pročelnici su odgovorne osobe, oni su predlagači, osim što sam ja formalan predlagač i odgovorna osoba. Ono što mogu na kraju reći, u svojem političkom djelovanju nikad nisam, ne sjećam se da sam nekad djelovao kao oporba, tako da je uvijek ta teza o proračunu koji je razvojan i socijalan, bila upotrebljavana iz ove i one strane pozitivno ili negativno. Smatram da je ovaj Proračun upravo takav, iako ne volim upotrebljavati tu formulaciju jer zvuči kao floskula, ali smatram da je on i socijalan i razvojan i da zadovoljava sve one potrebe koje našem stanovništvu trebaju, a koja mi kroz naše programe i proračunske politike možemo osigurati. Sukladno tome predlažem da ovaj Proračun svi skupa podržite.

 PREDSJEDNIK: Pozivam predstavnika Kluba da dade pojedinačna obrazloženja pojedinih amandmana na način da sukladno članku 106. Poslovnika Županijske skupštine iskaže prijedloge izmjena Proračuna.

 MARIJA VUKOBRATOVIĆ: Naš prvi amandman, radi se o 500.000,00 kuna na Glavi – Regionalni razvoj, uvela bi se jedna nova aktivnost, to je izgradnja pješačko biciklističke staze između Koprivnice i Peteranca. S obzirom da do rubnih dijela Koprivnice i kroz Peteranec postoji pješačko-biciklistička staza, naš prijedlog je da bi se ta dva mjesta povezala radi sigurnosti naših pješaka i biciklista.

 Drugi amandman odnosi se na iznos od 100.000,00 kuna, a vezan je za poljoprivredu, ruralni razvoj, odnosno za financiranje programa i projekata za djelatnost gospodarstva, poljoprivrede i ruralnog razvoja. Kako se sredstva iz ovog dijela odnose na financiranje programa i projekata udruga za različite izložbe, međunarodna, državna i županijska natjecanja, za financiranje i opremanje novo nastalih klastera, proizvodnih organizacija i troškove rada krovnih županijskih udruga. Kako je naša Županija poljoprivredna županija, smatram da bi velikom broju malih proizvođača povećanje na ovoj stavci dobro došlo kod jačanja njihovih postojećih udruga, a osnivanja novih i jačanja promociju proizvođača.

 Treći amandman odnosi se na specijalističko konzilijarnu zaštitu u Križevcima i Đurđevcu, povećanje od 200.000,00 kuna, makar je gospodin Masnec rekao da se ta sredstva smanjuju, s obzirom da nisu potrošena, to je točno. S obzirom da u Đurđevcu i Križevcima već jedno duže vrijeme postoji problem nedostatka specijalista kao npr. pedijatra, ginekologa, okulista, fizijatara. Naši sugrađani moraju odlaziti u neke druge gradove da bi obavili sve pretrage. Liste čekanja su izuzetno duge, smatramo da bi se povećanjem sredstava na ovoj stavci, taj problem riješio ili bar ublažio.

 Četvrti amandman odnosi se na povećanje od 300.000,00 kuna u Glavi – osnovno školstvo. Radi se osiguranju prehrane za učenike područnih škola. Taj amandman obrazložit će malo detaljnije gospodin Sabolić. Mnoge područne škole diljem županije nemaju topli obrok u svojim zgradama te se mnogi roditelji žale da njihova djeca nisu ravnopravna s ostalom djecom. U tu svrhu trebalo bi nabaviti nekoliko vozila koje mogu provoziti tople obroke do područnih škola, te osigurati male blagovaonice i pribor za jelo. S obzirom da većina matičnih škola ima zaposlene kuhare, trošak zapošljavanja novog osoblja neće biti potreban.

 Amandman broj pet odnosi se povećanje od 225.000,00 kuna također u osnovnom školstvu. Nažalost, projekti preventive, sredstva se smanjuju, projekti se ne provode u mjeri u kojoj bi trebali, predlažemo da se dodaju sredstva 225.000,00 kuna za izvanškolske sportske aktivnosti učenika osnovnih škola na području županije kojima je osnivač, s obzirom da je poznato kako se djeca sve manje bave sportom, da se sve manje kreću, da se nezdravo hrane, što dovodi do pretilosti, a to neposredno utječe na njihovo zdravstveno stanje.

Amandman broj šest odnosi se na povećanje za 200.000,00 kuna za su sufinanciranje prijevoz učenika srednjih škola.

No to sufinanciranje nije ravnopravno prema svim učenicima sa područja Koprivničko-križevačke županije. Koprivničko-križevačka županija uz sufinanciranje države dodatno sufinancira učenicima srednjih škola koji pohađaju srednje škole sa područja županije. Razumijemo da se želi poticati razvoj srednjeg školstva u našoj Županiji, međutim, to je nepravedno prema učenicima koji polaze srednje škole u nekim drugim županijama, a radi se o onima gdje srednjih škola, određenog profila, u našoj Županiji nema. Radi se i o učenicima koji su na rubnim dijelovima naše Županije, pa samim tim je bliže otići u druge gradove, nego u središte naše Županije, gdje, eventualno, ta škola postoji.

 Amandman broj sedam odnosi se na povećanje od 1,0 milijun kuna, novi kapitalni projekt – izgradnja doma za starije i nemoćne osobe na području Križevaca i Đurđevca.

 Mislimo da sufinanciranje nije najbolje rješenje, da bi daleko bolje rješenje bilo da postoje takvi domovi u ova dva grada kao što to postoji u Koprivnici. Naš je plan da se u 2020. odradi priprema potrebne dokumentacije te ishodi građevinska dozvola, dok bi se nastavak financiranja ovog kapitalnog projekta nastavio u 2021. godini te završio krajem 2022. godine. S obzirom da se radi o kapitalnom projektu izgradnje staračkog doma na području Đurđevca i Križevaca to jest velikom financijskom zahvatu, ideja je da Županija sudjeluje u projektu 50% dok bi grad Đurđevac i Križevci te ostale općine sa područja Đurđevca i Križevaca također sudjelovale u financijskom iznosu od 50%.

 PREDSJEDNIK: Da li se predstavnici odbora žele javiti?

 Da li se predstavnici klubova žele javiti?

 ŽELJKO LACKOVIĆ: Proračun za 2020. godinu, izabrati neku riječ je doista teško, osim težnje župana da bude što više vidljiv pa je za medije osigurao 640.000,00 kuna i predložio, vjerojatno, PORI da kad vodi europske projekte da ide u medije koji će ga hvaliti. To je jedina osobina ovog proračuna koja bi se mogla kroz jednu riječ, a to je vidljivost na kojoj vi radite. Ono što je dobro, svakako, to je sufinanciranje smještaja za sve starije osobe koje su u domovima, tako da su one sada ravnopravne. Više puta smo ukazivali na tu okolnost i zahvaljujem se svima koji su dali obol i trud za ovakav prijedlog.

 Ono što je također dobro je činjenica da se želi riješiti pitanje sportskih dvorana na području Županije, odnosno u školama gdje to nije riješeno, a osnivač je Županija. Tu se odmah vidi jedan problem, to je po meni, tehničke naravi, ali vrlo ozbiljan, jer je pitanje tko će biti nositelj te investicije. Da li će to biti Županija ili će to biti jedinice lokalne samouprave? Zašto je to bitno? Zato jer, ukoliko se vi zadužujete, vi se možete zaduživati za investiciju u imovinu, kako će to općine napraviti, taj transfer kad će se zadužiti za nešto što se mora zvati proračunska donacija prema županiji, nisam siguran. Isto tako u tom dijelu mislim da se moglo u više sredina ići jednom cjelovitom rješenju, da se naprave dvorane za sve škole gdje je to potrebno. Danas u svijetu postoje jeftine gradnje, to su tzv. balon hale koje u dimenzijama velike dvorane 40 x 40 metara, cijena im je oko 3,0 milijuna kuna. To je ono što sam vidio da je dobro. Ono što smatram velikim propustom, župane, je činjenica da u svom predstavljanju proračuna niste niti jednom spomenuli niti brzu cestu, niti aglomeraciju od gotovo milijardu kuna, koje će se provoditi na području naše Županije. Niste spomenuli niti Piškornicu, niste spomenuli navodnjavanje, niste posebno spomenuli niti poljoprivredu. Vi ste isto dobar retoričar, bez obzira što niste odvjetnik i kad vam brojevi idu u prilog, onda ih znate koristiti, a kad vam ne idu onda mislite da je to neka posebna čarolija. Ne vidi se koliko je sredstava Županija odredila da pomaže jedinicama lokalne samouprave u financiranju njihovog vlastitog udjela. Isto tako smatram da ste trebali spomenuti pedijatriju, jer bolnica je sada ponovno ustanova i da, ako smo imali propust od 4,0 milijuna kuna, da se onda mogu naći sredstva, ako se mogu za vlastite udjele svih europskih i energetskih projekata, da se moglo iznaći sredstva i za pedijatriju. Ono što smatram nedostatnim je činjenica da predviđate za komunalno gospodarstvo 500.000,00 kuna, 80.000,00 po projektu, 30% sufinanciranja vlastitog učešća, mislim da je gospodarenje otpadom jedna vrlo bitna i regionalna tema, od kompostana do drugih programa koji se sada, trenutno, najavljuju, koji će biti raspisani vrlo brzo, od reciklažnih dvorišta koji su u tijeku, do kompostana, sortirnica i ostalog. S druge strane, interesira me da li i zašto ne znamo, po izvoru prihoda, gdje se troši rudna renta. Ona će vam sada biti povećana sa 2% na 3%, to je povećanje 50%, iako su naznake da će biti čak 4%. Gdje bi vi utrošili taj novac? Da li bi išli za time da ujednačite uslugu zdravstva na području cijele Koprivničko-križevačke županije? Vidimo i pozdravljamo i dalje financiranje Tima 2 hitne medicine s 1,5 milijun kuna u Križevcima. Znate da đurđevačko područje još uvijek umire u nizu situacija kada nije ta mogućnost bolesnicima dostupna. Ono što danas imamo su dežurstva koja rješavaju tu problematiku, možda cijenom kada se plate dežurstva vikendom, noćna, cijena putnim troškom od Koprivnice liječnika koji dolaze, da se zapravo dolazi vrlo blizu ovom iznosu. Smatram da smo taj iznos trebali naći ukoliko držite do ravnomjernosti i jednake dostupnosti ove, vrlo bitne, službe.

 S druge strane zašto je bitno kako se novac troši po izvorima, jer vidimo gdje dolazi do prelijevanja, pa tako recimo, imali ste porez na dohodak 2017. 30,0 milijuna kuna, sljedeće godine ga planirate 46,0 milijuna kuna, ne znam kako ste ga planirali 54,0 milijuna ove godine, kao što sam vas nekad upozorio da niste prošle godine u rebalansu dobro isplanirali, tako je to i danas.

 Zaključno ovaj Proračun je skroman i nije okrenut korištenju europskih sredstava, nije okrenut niti temeljnim službama i djelatnostima Županije. Vi održavate poslovanje Županije i njenih ustanova onako kako ste ih zatekli, tako ćete ih, vjerojatno, jednog dana i predati. Gospođa Kolar planira 300.000,00 kuna za projekt održivog upravljanja atraktivnosti Đurđevačkih pijesaka, to su europska sredstva, sufinancirana i njezina plaća, mislim da je pitanje, općenito, Pijesaka jedan raritet koji je odobren kao europski projekt i Grad Đurđevac će zajedno sa Javnom ustanovom uložiti 22,0 milijuna kuna, mogli ste i u tom dijelu. Zaključno, osim što imate želju, namjeru biti vidljivi i to si osiguravate preko Proračuna, kako najbolje znate i umijete, ostalo ne zavrjeđuje potporu jer ste vidjeli kako ostale županije rade i povlače sredstva. Bjelovarsko-bilogorska županija 52 projekta, Međimurska 22, Virovitička 27, a mi skromnih, nevidljivih 5 i od toga tri u Đurđevcu.

 Što se tiče Kluba nezavisnih vijećnika, nećete dobiti podršku za ovaj Proračun, uz pozdrav svega ovoga što smatramo da je u njemu ispravno.

 MARKO FUCAK: Kao što je rečeno od strane župana, Županija sa proračunskim korisnicima procjenjuje da će u 2019. godini ostvariti manjak od 58,0 milijuna kuna, kao što je rekao župan, većinom je to zasluga same Bolnice od 54,0 milijuna kuna. Činjenica je da se već duže vrijeme taj problem u zdravstvu poteže u cijeloj Hrvatskoj, zdravstvo je u kolapsu, nitko taj sektor ne može držati pod kontrolom. Ne znam, malo sam skeptičan, ako Bolnica digne kredit od 18,0 milijuna kuna, koliko će to biti dovoljno za budućnost? Što će biti kasnije? Hoće li se još Bolnica zaduživati i kad će tome doći kraj?

 Prije tri mjeseca jedna veledrogerija je ovršila bolnicu u Kninu zbog neplaćenih lijekova u iznosu preko milijun kuna. Dalje se navodi da su rekorderi u neplaćanju nekih lijekova prema veledrogerijama, Dubrovnik, Vinkovci, Varaždin, Pula, Sisak i Koprivnica. Zanima me da li je taj trošak naše Bolnice, pretpostavljam da postoje neki dugovi, uvršten u tih 58,0 milijuna kuna, odnosno 54,0 milijuna koliko je dug same Bolnice.

 Kada naša Županija treba podebljati Proračun prema javnosti i medijima onda se koristi riznica i financijski iznosi Bolnice koji iznosi 50% cijelog proračuna Županije. Kada se spominje manjak onda Županija nema tu veze, po nekoj zakonskoj regulativi nego je to samo trošak bolnice. Mislim da trebamo razjasniti što u budućnosti s tim troškom same Bolnice i konkretnim zaduženjima.

 Stavka koja mi je upala u oko, a to je u prošlom proračunu iz 2019. imamo blizu 600.000,00 kuna za Obrtnički i gospodarski sajam. U Proračunu za 2020. navodi se čak preko 600.000,00 kuna za obrtničke i gospodarske sajmove. Ove godine vidio sam iz medija, nisam bio osobno tamo, piše da je sajam u Križevcima bio totalni promašaj. Građani Križevaca i okolice komentiraju kako je posjetitelja bilo malo, izlagačke prostore uglavnom su popunjavale udruge, škole i jedinice lokalne samouprave, neke kućne radinosti te nekoliko obrtnika. Župan tvrdi da je sajam bio najbolji do sada. Citiram tekst iz medija „Zanimljiv je popis izlagača koji je kako kaže župan, bolji nego prošle godine, na njemu se nalazilo točno 238 izlagača“ na tom popisu je jedan OPG naveden čak tri puta, instruktažni centar dva puta, kao i Strukovna škola Đurđevac, te neki obrti po nekoliko puta. Hoću reći da ulažemo u neke stavke tolika sredstva, da bi ih mogli, možda, negdje drugdje preraspodijeliti. Taj sajam bi imao, po meni, smisla da si na njemu neki predstavnici velikih korporacija traže neke potencijalne ratare, voćare, povrtlare, te da ih upišu u neku svoju listu budućih kooperanata. Možda će taj OPG-e ili obrt koji dobije besplatno mjesto na tom sajmu, profitirati na tom sajmu u ta tri dana, prodat će svoje proizvode, reklamirat će svoje usluge, ali što dalje. Ti ljudi i te obitelji moraju preživjeti još 362 dana u godini. Tko će se izboriti za njih, ako imamo takvu županiju koja se ne trudi. Imamo financijske potpore u poljoprivredi, sve to stoji, ali treba se omogućiti tim ljudima da im se proizvodi otkupe. U vezi s time imali smo jedan prijedlog otkupnog centra za gospodarenjem voćem i povrćem, prije godinu i pol dana, na što je župan odgovorio da ideja postoji i da će se takav centar otvoriti u okolici Đurđevca. Vi kažete da taj centar radi, niste ga dovoljno prezentirali da bi bili s tim upoznati. Recite nam koji se proizvodi skladište u tom centru.

 BRANKO MESAROV: Klub članova HSS-a biti će suzdržan kod glasovanja o Proračunu za 2020. godinu. Jedan od razloga za to je što u ovom Proračunu izgleda da mi odlučujemo o velikom iznosu od 700,0 milijuna kuna. Tu se radi o sredstvima koja su prenesena od strane države, a odnose se na zdravstvo i školstvo. Općine su osnivači dječjih vrtića i financiramo ih iz vlastitih sredstava. Županija je osnivač zdravstvenih ustanova, škola, ali ih ne financira iz vlastitih sredstava. Kad gledate prihodovnu stranu vidi se prihod od HZZO i prihod o Ministarstva obrazovanja, koji udio prihodovne strane je iz prenesenog dijela. Stvar koja nam se ne sviđa je što su vlastiti izvori, ono što je govorio gospodin Lacković, su ugrađeni u rashodovnu stranu tih ustanova. Nije dovoljno jasno koliko se financira zdravstvo ili obrazovanje, koliko je to iz izvora države, a koliko iz vlastitih izvora. Dok nema klasifikacije po izvorima, onda je u proračunu moguće svašta sakriti. Sljedeći dio je dio o školstvu gdje se velika sredstva ulažu u školske sportske dvorane, a istovremeno imamo škole i školske zgrade, opremu koja je prilično stara i gotovo neupotrebljiva. Dobro je da se krenulo ulagati u dvorane, ali imamo i druge objekte koje treba održavati.

 U Proračunu nema spomena o brzoj cesti. O otpadu gdje bi Županija trebala imati važnu ulogu oko rješavanja problema gospodarenja otpadom, gdje Zakon o održivom gospodarenju otpadom jedinice lokalne samouprave prisiljava na dosta toga, od odvojenog skupljanja, nabave kanti, reciklažna dvorišta, a samo zbrinjavanje bi trebalo riješiti na regionalnoj razini ili međuregionalnoj, to dosta zaostaje i moguće da će se to svima nama obiti u glavu u smislu plaćanja penala. U prijedlogu ovog Proračuna nema ni riječi o tome.

 IVAN SABOLIĆ: Nadovezao bih se na gospodina Mesarova, da u školstvu treba učiniti i neke manje stvari, treba sagledati neke socijalne kriterije školstva. O tome se radi u amandmanu četiri, nije to samo amandman Kluba, nego i zahtjev od strane roditelja onih učenika koji polaze područne škole, prvenstveno na području moje općine, a vjerujem da takvih slučajeva ima i u općinama, jer te područne škole nemaju tople obroke. Zato smo predložili amandman da se u matičnim školama ti obroci kuhaju, mislim da bi trebali iznaći sredstva kako bi se ti topli obroci mogli prevesti do područnih škola kako bi učenici u područnim školama imali iste uvjete kao u učenici u matičnim školama. Stoga molim da uvrstite ovaj amandman u proračun i da se iznađu sredstva za te namjene.

 MARIJA VUKOBRATOVIĆ: Gospodine župane kao što ste, možda, primijetili, mi nismo predali amandman o izgradnji regionalnog distributivnog centra za voće i povrće. Nismo iz tog razloga što nam dosadašnje iskustvo govori da kad predložimo neki amandman, to nam bude, uglavnom, kontraproduktivno. Ostavili smo mogućnost da vi sami u nekakvom rebalansu ili bar za sljedeću godinu to uvrstite u proračun. Ne znam da li ste otprilike prije tri tjedna gledali poljoprivrednu emisiju kada je bio jedan veliki prilog o izgradnji, tako je točno nazvan kao što smo mi prije dvije godine predložili, distributivni centar za voće i povrće koji je u izgradnji u Osječko-baranjskoj županiji. Kad smo mi to predlagali na sve moguće načine ste nas, ne samo vi, nego i vaši suradnici, pokušali uvjeriti da je takvo nešto nemoguće. Nije. Moguće je da se sredstvima Europske unije jedan takav objekt financira, a nositelj tog projekta je Osječko-baranjska županija. Propustili ste priliku da mi budemo prvi i da vi na televiziji govorite o tome kako smo u nečem avangarda. Žao mi je što smo tu priliku propustili. Danas na Odbor za poljoprivredu pročelnik Štimac je rekao da ćemo mi svejedno ići, ne znam da li je to državni projekt ili nešto drugačije, da smo i mi na popisu za izgradnju jednog takvog objekta za tri do četiri godine. Pitam samo da li će za tri, četiri godine biti proizvođača koji će u takav jedan objekt imati što staviti.

 VERICA RUPČIĆ: Kad sam proučavala amandmane uočila sam da su neispravni datumi, pa sam dobila dojam da je to kopirano iz prošle godine.

 Ono što je meni zapelo za oko i uho, to je da je gospođa Marija Vukobratović obrazložila amandmane, a da je kolega Fucak govorio sasvim nekim drugim riječima, pa me to malo zbunjuje, ja sam mislila da ste vi isti Klub. Što se tiče amandmana, napomenut ću, da se pažljivo iščitao Proračun da su neke od vaših traženih stavki već uključene u Proračun za 2020. godinu.

 MARIJA VUKOBRATOVIĆ: Činjenica je da smo na nekoliko amandmana stavili krivi datum. Radi se samo o špranci po kojoj radimo i u njoj mijenjamo tekst. Mi smo to ispravili. Možete pogledati amandmane iz prošle godine vidjet ćete da se ne radi o istom tekstu.

 Što se tiče ove druge primjedbe da govorimo o različitim stvarima, nisam to primijetila, niste bili konkretni, niste rekli na što se odnosi, ja sam proračun pažljivo pročitala, nažalost, bili bi jako zadovoljni, govorili smo prijašnjih godina o potrebi izgradnje ili dovršenja dvorane u Kalinovcu, s obzirom da je to sada u proračunu, nismo ga stavili. Ne radimo copy-paste.

 BOŽIDAR ŠTUBELJ: Gospodarski sajam u Križevcima. Svaki od nas može imati svoje mišljenje. Sajam nije samo prodaja, nego i predstavljanje i izlaganje. Cijenim da je u Križevcima bio dobar sajam, da je bio dosta posjećen i da je bilo dosta izlagača i partnera.

 Drugi razlog zbog kojeg sam se javio je amandman broj 7 vezan za izgradnju domova za stare i nemoćne u Križevcima i Đurđevcu. To je ideja koja je u svakom slučaju vrlo zvučna. Međutim, činjenica je malo drugačija. Nije problem u broju smještajnih jedinica u domovima, nego je problem cijene. U domovima na koje vi mislite su ekonomske cijene. Jedini dom koji je subvencioniran iz državnog i županijskog proračuna je županijski i državni dom. Oni spadaju u Mrežu. Domove koje dalje gradimo, nema šanse da uđu u Mrežu domova. Postaju domovi u vlasništvu privatnih osoba ili u vlasništvu jedinica lokalne samouprave. Cijena je ta koja je problem za čekanje10 godina u Domu u Koprivnici, odnosno tako dugo nepopunjen kapacitet u Domu u Križevcima. Zato smo mi, sagledavajući te činjenice predložili da se subvencijom pokuša riješiti ta razlika između državnog odnosno županijskog doma i privatnih domova. Subvencija je zamišljena da bude od strane jedinica lokalne samouprave i od županije kao regionalne jedinice. Neki gradovi, kao što su Križevci, subvencioniraju, prošle godine je subvencionirao ustanove, a od 2020. godine, planiramo da će se sufinancirati i obiteljski domovi. Kapaciteta ima i ta subvencija je ono što treba i što čini razliku između županijskog doma koji je u Mreži. Ono što bih molio je da potaknemo jedinice lokalne samouprave, općine i gradove da se i oni uključe u subvencioniranje i da prihvate kriterije koje mi imamo. Očekujemo daljnjih 200-tinjak korisnika u domovima uz ovih 90 u ustanovama. To je put na koji način možemo riješiti problem smještaja starih i nemoćnih osoba. Mislim da ova ideja koju ste iznijeli u amandmanu, upravo kompenzirana subvencioniranjem i da ćemo tu imati brže i efikasnije učinke. Izgraditi dom a ne ga moći popuniti i upravljati njime na način da ne bude ekonomska cijena koja je oko 5.000,00 kuna po korisniku, onda nismo ništa napravili. U Proračunu moramo tražiti načine kako da ili povećamo taj iznos ili da idemo na veće proširenje. Mislim da više i ne može jer obiteljski domovi su do 20 korisnika i tih domova imamo najviše na području Županije.

 MARIJA VUKOBRATOVIĆ: Mi potpuno razumijemo to što ste nam sada objasnili. Međutim, da objasnimo, kad ćete vi danas, sutra ići u dom, da li ćete ići u obiteljski, da li ćete ići u najbliži, koji vam je najjeftiniji ili koji vam je najkvalitetniji? Ja osobno bi željela ići u onaj koji je najkvalitetniji. Nisam kompetentna za to, ali ono što čujem, najkvalitetniji je ovaj županijski dom u Koprivnici. Kad bismo mi izgradili neki dom, ne bi smo ga punili, jer on nije u Mreži. Oprostite, tko te mreže stvara. Da li su te mreže zacementirane i nikada se više neće moći proširiti? Mislim da je sve moguće.

 Kao što znamo, Sud iz Đurđevca je maknut, tako i križevački, da li se vratio? Vratio se. Možda ovog trenutka ne može, ali u nekom trenutku možda može. Ako mi sada jedinice lokalne samouprave plus Županija sufinanciraju obiteljske domove, da li na takav način ne bi mogli sufinancirati dom broj dva i broj 3 županijski dom, pa bi možda cijena bila povoljnija. Mislim da obiteljski domovi, ne vrijeđajući nikoga, moji roditelji su bili u jednom obiteljskom domu, ali iz vlastitog iskustva znam, tamo su njegovateljice bile raznih zanimanja, neću reći da se te žene nisu trudile, ali drugo je kada o vama brine medicinska sestra ili osposobljenja njegovateljica.

 BOŽIDAR ŠTUBELJ: Kod izgradnje doma u Križevcima bio sam uključen od početka. Prošli smo sve moguće razine, pokušali smo ga uvrstiti u Mrežu, nema proširenja Mreže, teži se i pomalo ukidaju ovakvi kriteriji u Mreži. To je činjenica i to nas je navelo da gradimo privatni dom u Križevcima. Što se tiče kvalitete domova ona je definirana pravilnikom. Ne može biti npr. krojačica njegovateljica. Za kontrolu domova nadležna je inspekcija. Zašto se odlučiti za Dom u Koprivnici, zato jer taj dom ima nadstandard, to je hotel sa četiri zvjezdice, zato ljudi vole u njega ići, a košta 3.000,00 kuna. To je razlog zašto smo išli na ovakav model sufinanciranja. Mi smo cilj postigli na ovaj način, mislim da smo pogodili pravo rješenje i da tako trebamo i dalje nastaviti.

 ŽELJKO LACKOVIĆ: Postoje mogućnosti kako su se mogle kroz europske projekte prijavljivati i tražiti sredstva. Bio je fond 650 milijuna kuna, natječaj je bio prije mjesec dana. Na njega su se mogle prijaviti sve udruge koje rade sa invalidima ili sa starijim osobama, riječ je o deinstitucionalizaciji, dakle davanju materijalnih sredstava Europske unije, upravo da se ljudi maknu koji su u potrebi za određenom pomoći od ustanova. Mislim da je u četiri sekunde cijeli taj iznos bio utrošen, prijavilo se projekata za tri milijarde kuna. Grad Đurđevac je prijavio dva projekta po 15 milijuna kuna i Centar za socijalnu skrb iz Đurđevca jedan od 8,0 milijuna, ukupno 38,0 milijuna kuna. Svi su prijavljeni u drugoj sekundi. Koprivničke udruge su bile 81, ušlo je 57 projekata. Upravo kroz ta sredstva da se ojačavaju udruge koje brinu o starijim i invalidnim osobama je put koji financira Europska unija.

 Vaše pitanje nepravdi koja sada trenutno vlada u Hrvatskoj, kao i niz nepravdi će se morati rješavati, ona će se riješiti donošenjem odluke o imovinskom cenzusu. Danas ljudi sa mirovinama od tisuće eura uživaju nadstandard koji plaćaju ljudi u teškoj situaciji, dok oni koji su najpotrebitiji završavaju u manje kvalitetnim ustanovama. Tamo gdje postoje udruge i centri za socijalnu skrb moglo se prijaviti i trebalo je to napraviti, sve u roku četiri sekunde. Takav dom će se graditi u Đurđevcu za 60 osoba, radit će se u Molvama koji su bili prijavitelji u prvoj sekundi. Onda će se raditi Mreža, kada će se vidjeti tko ima pravo u nju ući.

 MARKO FUCAK: Cijenim umirovljenika, cijenim i HSU, ali neke pojedince koji su prebjegli radi vladajuće većine, to me još smeta. Shvaćam gospodina Štubelja, on se mora pred medijima ograditi, jer ne zna kako bi bio protiv našeg amandmana, da se ogradi, da li sebe ili HSU, ili sve umirovljenike Županije. Znam da bi 95% umirovljenika u Županiji ovaj amandman podržalo.

 SINIŠA KAVGIĆ: Htio bih, kad bi se moglo, da uz svaki uspješno doneseni proračun se objavi stanje nataliteta i mortaliteta na području naše Županije, da se objavi stanje za koliko je povećan broj žitelja Županije i koliko je smanjen. Mislim da bi to bila relevantna slika proračuna koji se donosi. Čini mi se da mi već godinama donosimo proračun, a da je sve veća razlika u kvaliteti života u ruralnim dijelovima i urbanim dijelovima. Zbog toga smatram da je svaki proračun bio promašaj do sada, a i ovaj sada je promašaj. Ono čemu trebamo težiti, težiti slovenskom primjeru kako zadržati ljude u ruralnom području, prije svega kvalitetom života. Oni su došli do toga da su izjednačili kvalitetu života u urbanom dijelu i ruralnom dijelu. To su postigli sa kvalitetnim zdravstvom, kvalitetnim obrazovanjem, sa kvalitetnom komunalnom infrastrukturom. Mi u tom segmentu, čini mi se, nazadujemo, da nam je najvažnije, kao što kaže kolega Lacković, propaganda, da su nam najvažniji ostali nespomenuti rashodi itd. Da ta sva sredstva koja u ovom Proračunu stoje, a koja bi se mogla iskoristiti za bolje stvari, da bi unaprijedila kvalitetu života u ruralnim dijelovima, da ljudi imaju bolju zdravstvenu skrb, da imaju dobre mogućnosti obrazovanja, da imaju dobre socijalne uvjete. Nadam se da ćete naše amandmane prihvatiti.

 DARKO MASNEC: Pitanje vezano na sportske dvorane, na koji način ćemo to financirati. Županija i jedinice lokalne samouprave pripremile su sporazum o zajedničkom financiranju tih projekata. Svaka općina, odnosno Županija će u svom dijelu prikazati troškove financiranja, odnosno rashode za gradnju sportske dvorane, jer ukoliko bi to bilo na kapitalnim pomoćima, tad se za kapitalne pomoći ne može dobiti kredit. Normalno da će se trebati na temelju odluke o kreditnom zaduženju tražiti suglasnost Vlade i moći realizirati. To je u skladu s Pravilnikom o zaduživanju jedinica lokalne samouprave. Znači 31,0 milijun kuna kroz dvije godine, 15,5 milijuna kuna povlačenje sredstava s osnova kredita. Po završetku investicije sporazumom je predviđeno da županija i općine prenesu svoje investicije u vlasništvo i upravljanje osnovnim školama kod kojih su izgrađene sportske dvorane.

 Što se tiče pitanja Bolnice, gubitak Bolnice je 62,0 milijuna kuna, dobitak je Zavoda za javno zdravstvo oko 4,0 milijuna i to je onih 58,0 milijuna prenesenog gubitka u idućoj godini. Dugovi Bolnice su u dospijeću oko 52,0 milijuna kuna. Dug stariji od 365 dana je negdje na razini 5,0 milijuna kuna, to je prema podacima iz 10. mjeseca. Po onome popisu gdje je naša Bolnica, mi smo ipak u onoj gornjoj trećini boljih zdravstvenih ustanova u Hrvatskoj, takvog karaktera nego što su ostale 2/3. Neke bolnice imaju preko 750 dana neplaćenih računa s osnova dugova za lijekove.

 PREDSJEDNIK: Molim župana da se očituje na predložene amandmane.

 DARKO KOREN: Najlakše bi bilo reći ne prihvaćamo niti jedan od ovih sedam amandmana, tako će, valjda, i biti na kraju. Neki amandmani nemaju mjesto ovdje.

 Što se tiče 1. amandmana, to je prijedlog da se iz razdjela za gospodarstvo – potpora malih vrijednosti 500.000,00 kuna preusmjeri za izgradnju pješačko-biciklističke staze. Mislimo da to nije dobar pristup rješavanju pitanja takve izgradnje komunalne infrastrukture. Ona se financira sukladno programu i pravilima koji su njima predviđeni i nije moguće planiranje takvih pojedinačnih projekata u županijskom proračunu. Takvih prijedloga bi bilo jako puno. Mi imamo program iz kojeg takve infrastrukturne projekte sufinanciramo kada Općina Peteranec pristupi realizaciji tog projekta, onda mi možemo iz programa sufinanciranja komunalne infrastrukture to sufinancirati. Takav amandman u ovoj formi ne možemo prihvatiti.

 Amandman 2, mogu reći da nije moguće smanjenje rashoda na poziciji 323 – rashodi za usluge. Te usluge su fiksne i nemoguće ih je mijenjati, one se moraju platiti.

 Amandman 3 – smanjenje u Upravnom odjelu za financije, povećanje u Upravnom odjelu za zdravstvene djelatnosti, nije moguće smanjiti rashode za usluge, zato jer one obuhvaćaju usluge telefona, internet usluge, poštarine, tekuće investicijsko održavanje, komunalne usluge, zakupnine, računalne usluge, nužne za poslovanje Županije. Ne znam koje bismo usluge tu mogli smanjiti. Što se tiče rada specijalista u konzilijarnoj djelatnosti, moram vam reći gospođo Vukobratović da ste vi istaknuli one zdravstvene djelatnosti koje se odvijaju u okviru Doma zdravlja. Imamo tu određenih kadrovskih problema, npr. nema dovoljno ginekologa, pedijatra, okuliste, fizijatara. To su djelatnosti koje se obavljaju u okviru Doma zdravlja. Što se tiče konzilijarnih usluga koje mi financiramo u našim ispostavama Doma zdravlja u Križevcima i Đurđevcu, činimo to za one zdravstvene usluge koje su potrebne pacijentima i one za koje imamo liječnika. Nažalost, nemamo urologa koji može obavljati. Na neki način prihvaćamo ovaj amandman, iako ga nećemo, formalno, na ovaj način uvrstiti, da ćemo ovdje izuzeti, nego ćemo točno dati onoliko koliko god treba sredstava. Obećavam, u idućoj godini koliko god ćemo moći osigurati liječnika i koliko će biti potreba u toj godini, toliko ćemo sredstava osigurati za te usluge. Do 6. ili 8. mjeseca imamo dovoljno sredstava, pitanje da li ćemo moći osigurati liječnike za to. Ako ćemo osigurati, sigurno ćemo dati koliko god treba. Prihvaćamo ovu inicijativu da se te zdravstvene usluge ljudima u ispostavama omoguće.

 Amandman broj 4 – nije moguće mijenjati rashode za usluge što sam već spomenuo. Ono što mogu reći mi kroz projekt „Svi u školi, svi pri stolu“ osiguravamo besplatnu prehranu za 861 dijete slabijeg imovnog stanja. Provodi se projekt „Pametan obrok za pametnu djecu“ zajedno sa Podravkom, u kojem se vodi zdrava i pravilna prehrana u školi. Iznenađuje me gospodin Sabolić sa inicijativama, njemu je lako govoriti, tamo smo sve napravili i školu i dvoranu. Mislim da bi on trebao biti zadnji koji bi na neki način bio kritičan prema tome. Slažem se s tim da u nekim područnim školama standard nije isti. Kroz pet, šest programa koje imamo u Upravnom odjelu, mislim, koliko je to moguće da na neki način ipak to amortiziramo.

 Amandman 5 – nije moguće smanjenje navedenih stavaka koje su planirane u istom obimu kao i prošle godine. U 2018. smo započeli taj projekt „Pametan obrok za pametnu djecu“, za njegovo provođenje je osigurano 120.000,00 kuna. Što se tiče bavljenja sportom, mogao bih to zamjenik Ljubić detaljnije obrazložiti, način na koji funkcionira taj školski sport. Slažem se da tu treba neke određene mjere osmisliti, planirati neka sredstva za to, ali ovog trena prihvaćanje ovog amandmana i predviđanjem takvog programa ne bismo ništa ozbiljno postigli.

 Amandman broj 6 – kaže se da bi prijevozom trebali obuhvatiti učenike koji putuju van ove Županije. Imali smo nekoliko takvih inicijativa s rubnih dijelova naše Županije, to morate gledati čisto iz jednog aspekta da nama nije cilj da stimuliramo odlazak djece iz ove Županije. Prije bih bio za to da mi prevozimo učenike iz drugih županija u naše škole, to bih prihvatio kao izdatak, ako ga ima. Tako da sada trenutno to nije prihvatljivo.

 Amandman broj 7 – puno smo oko toga govorili, hvala svim članicama i članovima Skupštine koji su raspravljali po toj temi. Gospođo Vukobratović niste upoznati sa trenutnim stanjem tog sustava i mogućnostima u tom sustavu. Unazad nekoliko godina, još dok je gospodin Štubelj bio zamjenik ministra pokušali smo da nam se taj broj korisnika proširi u Mrežu. No, to je nemoguće. Napustit će se i ovaj postojeći model, jer jednostavno on nije pravedan. Nije pravedan da netko živi za 3.000,00 kuna u hotelu s četiri zvjezdice. Moja majka je bila u privatnom domu i plaćao sam punu ekonomsku cijenu. Ovaj postojeći model nije pošten za one koji nemaju mogućnost biti u županijskom domu. Zato su te liste čekanja tako duge. Ovo što smo sada planirali, vjerujte da je optimalno rješenje. Da biste napravili taj dom treba do 20 milijuna kuna za svaki. Kad se izgradi mora se financirati njegovo funkcioniranje, to je trajni trošak. Sada s milijun kuna, na godinu će to možda biti 1,5 milijuna kuna, mi subvencioniramo ljudima taj smještaj. Čovjek je u Križevcima za 30.0 milijuna kuna napravio dom i to funkcionira. Danas sam potpisao četiri ugovora o subvenciji smještaja. Mislim da je ovo što trenutno radimo optimalno.

 Osvrnut ću se na raspravu koja je provedena o Proračunu.

 Gospodinu Lackoviću, projekte koje je on spomenuo, to su državni projekti, nemaju apsolutno nikakve veze. Kakve veze ima gradnja brze ceste s našim proračunom.

 Što se tiče pedijatrije, kod pedijatrije se, u sklopu dnevne bolnice, proširuju njezini kapaciteti za duplo. Koliko je to sredstava u masi od 37,0 milijuna, ne znam, ali bi se trebali svi uvjeti na pedijatriji poboljšati. Dogovorili smo s Podravkom, ako smijem to reći, da će ona, dok sve bude gotovo dati određeni iznos za nabavu potrebne opreme. Tako da mislimo da će pedijatrija biti puno kvalitetniji prostor.

 Što se tiče rudne rente ona će se koristiti i trošiti onako kako zakon to propisuje. Ne mogu se određeni prihodi koristiti drugačije nego onako kako to zakon propisuje.

 Imam odgovor na pitanje u vezi Tima 2, budući da gospodin Lacković nije trenutno prisutan, odgovorit ću mu kasnije.

 Ovaj sustav, ako ga jednom predam, kako kažu, predat ću takav da netko što će poslije nas, svih skupa, doći, ne samo mene nego i mojih zamjenika i svih onih koji će odlučivati o tim proračunima, neće imati nikakvih problema.

 Gospodinu Fucaku ne znam što bih odgovorio. Mogu ga pitati da li ste bili na sajmu u Križevcima? Ako niste bili, kako možete govoriti o njemu?

 Gospodin Mesarov je na neki način dao osvrt na model na koji se proračunske politike provode. Nismo mi izmislili zakon da osim samog proračuna u njega ulaze, kroz konsolidiranu bilancu proračuni naših ustanova, sada još i plaće prosvjetara. Tako zakon nalaže. Imamo proračun od 745,0 milijuna, a naš je 135,0 milijuna, ili izvorni prihodi 75,0 milijuna kuna. Ne možemo mi to mijenjati.

 Što se tiče otpada, imamo predviđeno, kad govorimo o gospodarenju otpadom, određena sredstva za sufinanciranje projekta Regionalnog centra. Što će biti kad on bude u fazi izgradnje, mi to ne možemo predvidjeti. Vjerojatno ćemo polovicom iduće godine o tome razgovarati, da li će u tome biti sudjelovanje županijskog proračuna ili samo državnog, sada to ne znamo, zato to nismo niti mogli staviti u proračun.

 Što se tiče distributivnog centra i hladnjače, postoji jedan nacionalni program izgradnje hladnjača po županijama. Mi smo se na to prijavili, vidjet ćemo da li će to na taj način biti financirano i što će biti od toga. U Virju postoje kapaciteti koji na neki način vrše ovakvu ulogu i funkciju kakvu vi sugerirate da bi to trebalo biti. Imamo primjer takvih hladioničkih kapaciteta u Zagrebačkoj županiji. Neki naši voćari imaju tamo neke određene poslovne odnose, ne bih htio komentirati, ali ne funkcionira to baš najbolje. Mislim da ovo u Virju funkcionira puno bolje, tamo i Podravka ima svoje određene skladišne kapacitete.

PREDSJEDNIK: Najprije ćemo glasovati pojedinačno o svakom prijedlogu amandmana, a potom o Proračunu u cjelini.

 Dajem na glasovanje amandman broj 1 koji se odnosi na Izgradnju pješačko-biciklističke staze Koprivnica-Peteranec.

 Nakon glasovanje Županijska skupština sa 8 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 2 koji se odnosi na financiranje programa i projekata za djelatnosti gospodarstva, poljoprivrede i ruralnog razvoja.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 3 koji se odnosi na financiranje specijalističko-konzilijarne zaštite u Križevcima i Đurđevcu.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 4 koji se odnosi na Osnovno školstvo - Iznad zakonskog standarda proračunskih korisnika, 422 Postrojenje i oprema.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 5 koji se odnosi na Osnovno školstvo Program - Dodatni program iznad zakonskog standarda – programi iznad zakonskog standarda županije.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 6 koji se odnosi na Srednje školstvo – Sufinanciranje prijevoza učenika srednjih škola – Ostale naknade građanima i kućanstvima iz proračuna.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Dajem na glasovanje amandman broj 7 koji se odnosi na Socijalnu skrb, novi kapitalni projekti – Izgradnja staračkog doma za područje Križevaca i Đurđevca.

 Nakon glasovanje Županijska skupština sa 13 glasova „za“ ne prihvaća predloženi amandman.

PREDSJEDNIK: Sada dajem na glasovanje cjelokupni Proračun za 2020. godinu.

Županijska skupština sa 22 glasa „za“, 10 „protiv“ i 3 „suzdržana“ donosi

  **Proračun Koprivničko-križevačke županije za 2020. godinu**

**i projekcije za 2021. i 2022. godinu**

 Proračun sa pratećim programima prilaže se zapisniku i čini njegov sastavni dio.

Točka 3.

PREDSJEDNIK: Prijedlog Odluke smo primili. Raspravu su proveli Odbor za financije i proračun i Odbor za statut i poslovnik te su podržali prijedlog.

Obrazloženje, ako je potrebno, daje župan Darko Koren.

 Da li se predstavnici Odbora žele javiti.

Da li se predstavnici klubova žele javiti? Otvaram raspravu.

Ako se nitko ne javlja dajem prijedlog na glasovanje.

Županijska skupština sa 22 glasa „za“, 12 „protiv“ i 1 „suzdržana“ donosi

**Odluku o izvršavanju Proračuna**

**Koprivničko-križevačke županije za 2020. godinu**

Odluka se prilaže zapisniku i čini njegov sastavni dio.

Točka 4.

PREDSJEDNIK: Prijedlog Odluke smo primili. Raspravu je proveo Odbor za financije i proračun i podržao prijedlog.

Obrazloženje daje župan Darko Koren.

 Da li se predstavnici Odbora žele javiti.

Da li se predstavnici klubova žele javiti?

MARKO FUCAK: S obzirom da je ovdje riječ o kreditnom zaduženju za dovršetak sportskih dvorana u nekoliko općina, to je bio naš prijedlog prošle godine za Proračun za 2019. godinu. Zadovoljni smo što ste nas poslušali i stavili ovaj prijedlog u Proračun za 2020. Sve je to za dobrobit stanovnika naše Županije. Zabrinjava činjenica, a to je podizanje velikih zaduženja, kamata je prihvatljiva, da ste poslušali naš prijedlog da ste stavili u 2019. mogli ste proći 20 do 30% jeftinije. Zašto? Sve dalje i dalje, narednih godina građevinska djelatnost poskupljuje iz godine u godinu. To znamo iz vlastitih iskustava, kako privatno, tako i u jadnom sektoru. To je vjerojatno zbog pomanjkanja radne snage u građevini, a što zbog ostanka na tržištu samo velikih poduzetnika, koji uzimaju velike zahvate, onda koriste manje kooperante koje treba platiti, a to povećava trošak investicije. Klub SDP-a i HL-a biti će suzdržan. Podržavamo investicije, ali zbog kreditnih zaduženja, mislimo da se moglo uštedjeti da se stavilo u Proračun za 2019. godinu.

PREDSJEDNIK: Otvaram raspravu.

Ako se nitko ne javlja dajem prijedlog na glasovanje.

Županijska skupština sa 25 glasova „za“, 10 „suzdržanih“ donosi

**Odluku o zaduživanju Koprivničko-križevačke županije**

 Odluka se prilaže zapisniku i čini njegov sastavni dio.

Točka 5.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržao prijedlog.

Obrazloženje daje župan Darko Koren, a po potrebi i pročelnica Marina Horvat koja je i županijska koordinatorica.

DARKO KOREN: Hodogram cjelokupnog procesa je potpisivanje sporazuma kojim preuzimamo poslove, ljude i opremu, sve ono što je trenutno u Uredu državne uprave, kao predmet njihovih aktivnosti. Zahvaljujem se svima koji su to u našim službama provodili, prvenstveno pročelnica Marina Horvat, a i drugi resorni pročelnici. Prošli tjedan bili smo u Ministarstvu uprave i definirali neke završne elemente tog sporazuma, prvenstveno one financijske prirode, to je jako bitno, da bismo kasnije mogli funkcionirati.

Državna uprava do početka tog procesa brojala je 77 zaposlenih. Država je osmislila jedan program zbrinjavanja ljudi koji su u određenoj životnoj dobi i imaju određene uvjete za mirovinu ili su pred mirovinom. Tom programu se odazvalo 23 zaposlenika, tako da ćemo preuzeti ostatak zaposlenika. Mislim da nećemo morati, po pitanju funkcioniranja sustava puno ga dopunjavati, možda dvoje, troje ljudi, jer nam baš iz pojedinih djelatnosti odlazi jedan broj ljudi, a ne možete ostaviti ta mjesta prazna. Nadam se da ćemo sve te zahtjeve uspjeti savladati koji su pred nama, a preduvjet za to je potpisivanje sporazuma koji se planira potpisati upravo u Koprivnici, 16. prosinca, za kada je kod nas planirana zajednička sjednica Vlade Republike Hrvatske i Zajednice županija. Prije nekoliko dana održana je izborna skupština Zajednica županija na kojoj je župan Pauk ponovno izabran za predsjednika, a ja za potpredsjednika, tako da mislim da je i to jedno priznanje, ne meni osobno, nego mogu reći da smo zaista aktivni u djelovanju Zajednice županija, da smo kroz naše stručne službe i odjele čiji pročelnici djeluju u radnim skupinama Zajednice županija.

Ne sjećam se da je ikad bio tako veliki društveno politički skup ovdje u Koprivnici na kojem bi se okupili svi, od predsjednika Vlade, svi ministri, svi župani i svi predstojnici ureda državne uprave koji će potpisivati ove sporazume o preuzimanju zaposlenika tih ureda.

 PREDSJEDNIK: Da li se predstavnici Odbora žele javiti.

Da li se predstavnici klubova žele javiti?

SINIŠA KAVGIĆ: Drago mi je što će još jedna mjera potaknuti bolje poslovanje javne uprave na korist svih naših građana. Osvrnut ću se na izgled županijske zgrade u prolazu prema Palači pravde, fasada izgleda dosta neugledno. Ako preuzimate i taj dio zgrade bilo bi dobro da taj dio fasade malo osvježite, vidim da ste zamijenili stolariju, a ovo drugo izgleda kao da nema vlasnika.

PREDSJEDNIK: Otvaram raspravu.

DARKO KOREN: Slažem se s gospodinom Kavgićem. Zagrada je inače gradsko vlasništvo, ali županija ju ima na korištenje bez ikakve naknade, tako dugo dok se u njoj odvijaju poslovi za koje smo zaduženi. Činjenica je da jednim dijelom zgrade upravlja lokalna samouprava, jednim dijelom državna. Tu ima određenih problema koje ćemo, mislim, fuzioniranjem tih dviju uprava riješiti. Slažem se i sigurno da ćemo to iduće godine riješiti.

Županijska skupština, nakon glasovanja, jednoglasno sa 33 glasa „za“ donosi

**Odluku o sklapanju Sporazuma o preuzimanju predmeta,**

**pismohrane, ostale dokumentacije, opreme te sredstava za rad**

**Ureda državne uprave u Koprivničko-križevačkoj županiji**

 Odluka se prilaže zapisniku i čini njegov sastavni dio.

Točka 6.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i podržava prijedlog.

 Obrazloženje daje pročelnica Marina Horvat.

 MARINA HORVAT: Da bi poslovi ureda državne uprave bili povjereni županijama bilo je potrebno izmijeniti Zakon o sustavu državne uprave, a nakon toga nekih 60-tak zakona koji pobrojavaju točno poslove koje su uredi državne uprave obavljali. U ovoj Odluci o ustrojstvu možete vidjeti da je kod svakog upravnog odjela ili službe točno razdvojeno što su poslovi lokalne, odnosno regionalne samouprave, a koji su to povjereni poslovi koje ćemo sada obavljati za Republiku Hrvatsku.

 Vezano uz samu Odluku je činjenica i vidite to u članku 3. da nismo prenapuhivali sustav, da sustav zadržava postojećih osam upravnih tijela i jedno novo upravno tijelo, a to je Upravni odjel za opću upravu i imovinska prava. Kad pogledate članak koji se odnosi na taj odjel vidjet ćete da on u svojem najvećem dijelu ima poslove koje županije ni na koji način do sada nisu obavljale, to vidite u članku 12. U sastavu tog upravnog odjela su matični uredi, ukupno njih osam. Ono što je od tih specifičnih poslova ovdje pobrojano, to su sve državne matice, registri birača, svi poslovi vezani uz izvlaštenja, naknade za oduzetu imovinu i slično, što je ovdje pobrojeno.

 Ono što se tiče samog tijeka je da ova Odluka stupa na snagu 1. siječnja 2020. U međuvremenu ćemo poduzeti sve tehničke radnje, pribaviti pečate, natpisne ploče i sa 1. siječnja ćemo započeti radom u punom smislu. U siječnju će župan donijeti Pravilnik o unutarnjem redu kojim će se rasporediti svi službenici na nova radna mjesta. Vodili smo računa o ekonomičnosti i efikasnosti, nastojali smo da svaki službenik pokrije određeni posao.

 Odluka je prošla predkontrolu Ministarstva uprave i oni su suglasni s njom kao takvom.

 PREDSJEDNIK: Da li se predstavnici Odbora žele javiti?

 Predstavnici klubova članova? Otvaram raspravu.

 Ukoliko se nitko ne javlja dajem prijedlog Odluke na glasovanje.

 Županijska skupština jednoglasno sa 33 glasa „za“ donosi

 **Odluku o ustrojstvu i djelokrugu upravnih tijela**

**Koprivničko-križevačke županije**

 Odluka se prilaže zapisniku i čini njegov sastavni dio.

Točka 7.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za financije i proračun i podržali su prijedlog.

 Obrazloženje daje pročelnica Marina Horvat.

 MARINA HORVAT: Temeljem Zakona o plaćama župan je ovlašteni predlagač ove Odluke o koeficijentima. Odluka je usuglašena sa novom Odlukom o ustrojstvu i djelokrugu upravnih tijela. Uvedena su neka radna mjesta koja do sada nisu, kao takva, postojala u našoj Odluci. Kako bi, nakon što se donese Pravilnik o unutarnjem redu službenici mogli biti raspoređeni na svoja radna mjesta, potrebno je da se primjeni određeni koeficijent. Osnovicu određuje župan na temelju koje će se isplaćivati plaće zaposlenicima.

 PREDSJEDNIK: Da li se predstavnici Odbora žele javiti?

 Predstavnici klubova članova? Otvaram raspravu.

 Županijska skupština jednoglasno sa 33 glasa „za“ donosi

**Odluku o koeficijentima službenika i namještenika zaposlenih**

**u upravnim tijelima Koprivničko-križevačke županije**

 Odluka se prilaže zapisniku i čini njegov sastavni dio.

Točka 8.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za financije i proračun i podržavaju prijedlog.

 Obrazloženje daje pročelnica Marina Horvat.

 MARINA HORVAT: Zakon o financiranju političkih aktivnosti izborne promidžbe i referenduma stupio je na snagu u ožujku 2019. godine. Raspoređuju se identična sredstva kao i prijašnjih godina 515.000,00 kuna, plus, minus, ovisno kako vam u tabličnom prikazu prikažemo na koji način su sredstva raspoređena, vodeći računa i o podzastupljenom spolu.

 PREDSJEDNIK: Da li se predstavnici Odbora žele javiti?

 Predstavnici klubova članova? Otvaram raspravu.

 MARKO FUCAK: SDP-e i HL neće podržati ovaj prijedlog jer smatramo da se daju velika sredstva političkim strankama. Nije populizam, to je realnost. Mi dobivamo, kao članovi Skupštine, 500,00 kuna naknade, gospodin Pintar dobiva 3.200,00 kuna. Ako politički dužnosnik izabran voljom naroda dobiva naknadu za taj rad, zašto bi se i njegova matična stranka morala financirati? Opet od tog poreznog obveznika, znači dvostruko. Totalno nepotrebno. To bi se trebalo smanjiti. Ta sredstva bi se mogla preusmjeriti u neke druge svrhe.

 PREDSJEDNIK: Dajem prijedlog Odluke na glasovanje.

 Županijska skupština sa 29 glasova „za“ i 5 „suzdržanih“ donosi

 **Odluku o raspoređivanju sredstava iz Proračuna Koprivničko-križevačke županije za financiranje političkih stranaka zastupljenih u**

**Županijskoj skupštini za 2020. godinu**

Odluka se prilaže zapisniku i čini njegov sastavni dio.

Točka 9.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik, Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za financije i proračun i podržavaju prijedlog.

 Obrazloženje, prema potrebi, daje zamjenik župana Ratimir Ljubić.

 Da li se predstavnici Odbora žele javiti?

 Predstavnici klubova članova? Otvaram raspravu.

 ZLATKO MAKAR: Kao što vidimo iz Odluke sufinanciranje se proširilo i na korisnike u obiteljskim domovima i domove pravnih osoba i obrtnika. Sredstva se povećavaju na milijun kuna, ali, do sada je tim programom obuhvaćeno 90 korisnika. Po primjeni ove Odluke navodno da će biti uključeno oko 200 ljudi. U Odluci stoji da svaki korisnik doma, prije stjecanja prava na sredstva, mora biti najmanje pet godina stanovnik ove Županije. Smatram da bi to trebalo povisiti na 10 godina.

 Svaki korisnik mora podnijeti zahtjev i isplata se vrši na račun ustanove i domova, ne vrši se na ime i prezime osobe.

 Do sada je bilo obuhvaćeno 120 osoba tom mjerom, predviđa se da će to sada po ovome biti 200 osoba koji će steći pravo na subvencije.

 Ako se za dvorac u Rasinji izdvajaju sredstva u iznosu od 2,5 milijuna kuna, onda su za ovu svrhu, za naše stare i nemoćne, predviđena sredstva od milijun kuna premala.

 DARKO KOREN: Što se tiče primjedbe vezane uz dvorac, predviđena sredstva za kulturu ukupno iznose 2,4 milijuna kuna, za program dvorca za projekte 960.000,00 kuna, od toga 800.000,00 kuna od Ministarstva kulture, znači mi 160.000,00 kuna.

 Što se tiče sredstava za subvencioniranje, sada smo osigurali milijun kuna, vidjet ćemo kojom dinamikom i potrebama će ići, pa ćemo na sljedećoj sjednici to povećati.

 PREDSJEDNIK: Dajem prijedlog na glasovanje.

 Županijska skupština jednoglasno sa 34 glasa „za“ donosi

**Odluku o izmjenama i dopuni Odluke o sufinanciranju troškova**

**smještaja u domove socijalne skrbi za starije i nemoćne osobe**

 Odluka se prilaže zapisniku i čini njegov sastavni dio.

Točka 10.

PREDSJEDNIK: Prijedlog Odluke smo primili. Raspravu su proveli Odbor za statut i poslovnik i Odbor za komunalne djelatnosti i nemaju primjedbi.

 Obrazloženje, po potrebi, daje pročelnica Marina Horvat.

 Da li se predstavnici Odbora žele javiti?

 Predstavnici klubova članova? Otvaram raspravu.

 Ako se nitko ne javlja dajem prijedlog na glasovanje.

 Županijska skupština jednoglasno sa 34 glasa „za“ donosi

**Odluku o dopuni Odluke o imenovanju Stručnog povjerenstva za dodjelu koncesije**

**za izgradnju distribucijskog sustava plina na području Općine Rasinja**

 Odluka se prilaže zapisniku i čini njegov sastavni dio.

Točka 11.

PREDSJEDNIK: Prijedlog Razvojnog programa za mlade smo primili.

Obrazloženje Programa daje predsjednik Županijskog savjeta mladih Željko Jurković.

ŽELJKO JURKOVIĆ: Na konstituirajućoj sjednici Savjeta mladih u ožujku prošle godine istaknuo sam da će glavna aktivnost Savjeta biti izrada programa za mlade. Nakon toga održali smo zajedničku sjednicu sa predstavnicima Županije, predstavnicima PORE i Centrom za mlade Križevci. Dogovorili smo plan daljnjih aktivnosti. Nakon toga osnovali smo Radnu skupinu za izradu i praćenje Županijskog programa za mlade. Posao te Radne skupine nije gotov nego će se on nastaviti u narednom periodu od sedam godina, praćenjem postotka provedbe samih aktivnosti i mjera. Također treba provesti istraživanje interesa i potreba mladih na području Županije, detaljno istraživanje na reprezentativnom uzroku. Izrada strategije za mlade odnosno krenuti u izradu prvog razvojnog programa za mlade koji je usklađen sa programskim razdobljem Europske unije, koji je izrađen po metodologiji izrade strateških dokumenata i koji je usklađen sa strategijama viših razina. To sve će sufinancirati Ministarstvo za demografiju, obitelj, mlade i socijalnu politiku. Nakon osnivanja Radne skupine krenuli smo s konkretnim mjerama. Zašto je ovaj program bitan? Zato što su u njemu mjere i aktivnosti koje proizlaze iz istraživanja interesa i potreba, odnosno to su mjere koje provedbom tih mjera će se ostvariti želje mladih naše Županije. Bitno je da sve institucije, udruge, pa i jedinice lokalne i regionalne samouprave shvate da smo članica Europske unije, da Europska unija funkcionira po programskim razdobljima i da mi moramo našim podstrategijama planirati naša programska razdoblja u sljedećih sedam godina. Isto tako sljedeći sastav savjeta mladih koji dođe da ne donosi svoj program i kreće ispočetka sa svim aktivnostima nego da uzme strategiju koja je proizašla iz istraživanja i nastavi putem gdje smo mi stali. Drago mi je da smo vam danas mogli dati na usvajanje ovaj Razvojni program. Dvije krovne organizacije prepoznale su naš trud, to je Udruga gradova i ove godine na Nacionalnoj konferenciji savjeta mladih u Slavonskom Brodu predstavljen je model donošenja ovako traženog programa. Isto tako Zajednica županija prepoznala je takvu potrebu i na prijedlog naše Županije osnovana je Radna skupina za pitanja mladih. Izradit će se po našem modelu, ali i primjerima drugih savjeta mladih koji su donijeli programe, jedna priručnik kako bi ostale jedinice lokalne samouprave mogle donositi programe za mlade. Sve vas pozivam da usvojite ovaj Razvojni program, da se možemo pohvaliti da smo prva županija u Hrvatskoj koja je donijela Razvojni program za mlade u skladu sa programskim razvojem Europske unije.

 PREDSJEDNIK: Otvaram raspravu. Ako se nitko ne javlja dajem prijedlog na glasovanje.

 Županijska skupština jednoglasno sa 34 glasa „za“ donosi

**Razvojni program za mlade Koprivničko-križevačke županije**

**za razdoblje od 2021. do 2027. godine**

 Razvojni program prilaže se zapisniku i čini njegov sastavni dio.

Točka 12.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i nema primjedbi.

 Obrazloženje, po potrebi, daje zamjenik župana Ratimir Ljubić.

 Da li se predstavnici Odbora žele javiti?

 Predstavnici klubova članova?

 Otvaram raspravu. Dajem prijedlog na glasovanje.

 Županijska skupština, bez rasprave, sa 34 glasa „za“ donosi

**Odluku o određivanju pravnih osoba od interesa**

**za sustav civilne zaštite Koprivničko-križevačke županije**

 Odluka se prilaže zapisniku i čini njegov sastavni dio.

Točka 13.

PREDSJEDNIK: Prijedlog Odluke smo primili. Raspravu je proveo Odbor za statut i poslovnik i nema primjedbi.

 Obrazloženje, po potrebi, daje zamjenik župana Ratimir Ljubić.

 Da li se predstavnici Odbora žele javiti?

 Predstavnici klubova članova?

 Otvaram raspravu. Dajem prijedlog na glasovanje.

 Županijska skupština, bez rasprave, sa 34 glasa „za“ donosi

**Odluku o osnivanju Specijalističke postrojbe civilne zaštite za traganje i**

**spašavanje u poplavama na području Koprivničko-križevačke županije**

 Odluka se prilaže zapisniku i čini njegov sastavni dio.

Točka 14.

PREDSJEDNIK: Prijedlog Procjene ugroženosti smo primili.

 Obrazloženje, po potrebi, daje zamjenik župana Ratimir Ljubić, a s nama su predstavnik Zagrebinspekta gospodin Marijan Maletić kao i zapovjednik Županijske vatrogasne zajednice Zvonimir Habijan.

 MARIJAN MALETIĆ: Radi se o dokumentu procjene ugroženosti od požara i tehnološke eksplozije. Akt ste dobili na uvid, na njega je ishođena suglasnost Vatrogasne zajednice i pozitivna suglasnost od strane inspektora zaštite od požara, koje su preduvjet da bi se ovaj akt donio. Posao je bio opširan u smislu što sve jedinice uprave imaju obvezu izrade procjene. Sastavni dio ovog dokumenta su pregledi svih procjena općina na području Županije, procjene svih gradova i pregled procjena svih pravnih subjekata koji su razvrstani u prvu i drugu kategoriju i temeljem toga imaju obvezu izrade procjene. Ono što je bitno za Županiju, odnosno za stanje vezano za zaštitu od požara svi pravni subjekti koji imaju obvezu izrade procjene, I. i II. kategorija su jedanput godišnje kontrolirani od strane inspekcije MUP-a. Ista priča je vezana i za jedinice lokalne uprave i samouprave koje također ažuriraju svoje procjene i onda zbir svega toga na jednom mjestu je županijska procjena koju se vi dobili. Globalno, situacija je u redu, u smislu toga da se poduzimaju sve mjere koje je predvidio zakona, nema ničega unutra što je zakonom predviđeno, a da nije odrađeno. Vatrogastvo kao takvo je skup sport i iziskuje velika ulaganja. Ono što je varljivo je to da se godinama ne događa, uvjetno, ništa veliko što bi bilo okidač da se šire mase tome posvete, tako da s te strane kad nema ničega to je dobro, znači da se odradilo sve ono što se mora odraditi, ali zakon vjerojatnosti je taj koji nam govori kad je dugo dobro, treba uvijek biti spreman da se nešto ne dogodi. Kroz Procjenu su analizirani svi pravni subjekti i sve jedinice lokalne uprave iz koje je vidljivo što se sve poduzima i koje mjere su odrađene. Ukoliko imate kakvih konkretnih pitanja tu smo da odgovorimo.

 PREDSJEDNIK: Da li se predstavnici klubova članova žele javiti? Otvaram raspravu. Ako se nitko ne javlja dajem materijal na glasovanje.

 Županijska skupština jednoglasno sa 33 glasa „za“ donosi

**Zaključak o prihvaćanju Procjene ugroženosti od požara i tehnološke eksplozije za područje Koprivničko-križevačke županije**

Materijal se prilaže zapisniku i čini njegov sastavni dio.

Točka 15.

PREDSJEDNIK: Prijedlog Smjernica smo primili.

 Obrazloženje, po potrebi, daje zamjenik župana Ratimir Ljubić.

 Da li se netko javlja za raspravu? Ako ne dajem prijedlog na glasovanje.

 Županijska skupština, jednoglasno sa 33 glasa „za“ donosi

**Smjernice za organizaciju i razvoj sustava civilne zaštite na području**

**Koprivničko-križevačke županije za razdoblje 2020.-2023. godine**

Smjernice se prilažu zapisniku i čine njegov sastavni dio.

Točka 16.

PREDSJEDNIK: Prijedlog Plana smo primili.

 Obrazloženje, po potrebi, daje zamjenik župana Ratimir Ljubić.

 Da li se netko javlja za raspravu? Ako ne dajem prijedlog na glasovanje.

 Županijska skupština, jednoglasno sa 33 glasa „za“ donosi

 **Plan razvoja sustava civilne zaštite za 2020. godinu**

**s trogodišnjim financijskim učincima na području**

 **Koprivničko-križevačke županije**

Plan se prilaže zapisniku i čini njegov sastavni dio.

Točka 17.

PREDSJEDNIK: Prijedlog Odluke smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za statut i poslovnik i nemaju primjedbi.

Obrazloženje, po potrebi, daje zamjenik župana Ratimir Ljubić.

 Da li se netko javlja za raspravu?

 MARKO FUCAK: Smatram da moramo biti ponosni na naše mrtvozornike iz naše Županije, jer bi se i forenzičari iz serije posramili vještina koje naši mrtvozornici posjeduju. Kada je potrebno uskoče i u neku susjednu županiju u pomoć. Prije nekoliko mjeseci bio je slučaj iz Virovitičko-podravske županije kada je mrtvozornica iz naže Županije uskočila na jedan očevid u Virovitičko-podravskoj županiji, a znamo o čemu se radi. Virovitičko podravska županija posjeduje preko 50 mrtvozornika, razmislite sami, da li virovitički sektor slučajno pozvao našeg mrtvozornika ili namjerno.

 PREDSJEDNIK: Dajem prijedlog Odluke na glasovanje.

 Županijska skupština, jednoglasno sa 32 glasa „za“ donosi

 **Odluku o dopunama Odluke o mrtvozorstvu**

Odluka se prilaže zapisniku i čini njegov sastavni dio.

Točka 18.

PREDSJEDNIK: Izvješće smo primili. Raspravu je proveo Odbor za zaštitu okoliša i prostorno uređenje i nema primjedbi.

 Obrazloženje daje ravnatelj Zavoda Zlatko Filipović.

 ZLATKO FILIPOVIĆ: Ovo Izvješće o stanju u prostoru radio je stručni tim od osmero ljudi, arhitekti, građevinci, inženjeri prometa i geografi. Rađeno je sa svrhom da se dade zorna slika našeg prostora. Jedna od tih kvaliteta prostora, da je to ruralni prostor, 339 stanovnika po km², gustoće naseljenosti je mjerilo gdje jedino grad Koprivnica je grad koji spada u urbani prostor, dok ispod 70 stanovnika po km² spada u ruralni prostor. To nam govori da nam je nekakav fokus zanimanja i izrade ove planske dokumentacije u tome da pokažemo da brinemo o ruralnom prostoru i da razmišljamo o ujednačenom razvoju naše Županije. Na prvo mjesto tu stavljamo različite vrste infrastrukture, prometnice, željezničku infrastrukturu, sve vrste infrastruktura, plin, voda, kanalizacija, na pomolu su aglomeracije. Kada to sve uspoređujemo vodimo u smislu da pomažemo svim jedinicama lokalne samouprave, gradovima i općinama koje donesu svoju plansku dokumentaciju, izrade izvješće o stanju u prostoru i na taj način prate i detektiraju ona događanja koja treba unaprijediti. Primjerice za kvalitetu života treba pojačati izgradnju infrastrukture, a isto tako moramo naglasiti uspostavu geografskog informacijskog sustava. To je jedan veliki pomak gdje se može reći da prije naši građani nisu imali priliku, a sada imaju priliku klikom na našoj stranici, a i Ministarstva prostornog uređenja vidjeti sve prostorno planske dokumente. To skraćuje postupak, nije više potrebno hodati od kancelarije do kancelarije, nego na jednom mjestu mogu se vidjeti svi uvjeti u prostoru.

 Do sada smo imali odličnu suradnju sa Ministarstvom prostornog uređenja, naš Zavod je jedan od onih koji surađuje i za nagradu dobivamo oko 87.000,00 kuna u znak te dobre suradnje sa prostornim planerima.

 Želja nam je da svi planski dokumenti iz svih jedinica lokalne samouprave budu izrađeni na vrijeme, tako da u suštini privrednici koji žele dobiti građevinsku dozvolu, da se to obavi u što moguće kraćem roku.

 PREDSJEDNIK: Da li se predstavnici odbora žele javiti?

 Predstavnici klubova članova? Otvaram raspravu.

 MARKO FUCAK: Što je sa izmjenama i dopunama Prostornog plana Koprivničko-križevačke županije koji je u izradi dvije godine?

 IVAN SABOLIĆ: Pitanje koje zabrinjava čelnike lokalne samouprave, koliko mi imamo, možda, nekakve nelegalne infrastrukture koja je u vlasništvu županije? Da li se to po prilici može znati, s obzirom da je Sabor donio Zakon o potrebi legalizacije takve infrastrukture i što će sve nas u jedinicama lokalne samouprave baciti korak natrag, jer ćemo to morati plaćati u nekakvim velikim iznosima. Možda Županija ima takvu infrastrukturu, to su prometnice, koje će se morati legalizirati. Uvjeti koji su postavljeni i iznosi za tu legalizaciju biti će enormni.

 ZLATKO MAKAR: Imam pitanje vezano na pristupačnost osoba s invaliditetom, a odnosi se na ustanove kojima je osnivač Županija.

 ZLATKO FILIPOVIĆ: Županijski prostorni plan je napravljen, u tijeku je procedura zbog strateške procjene utjecaja na okoliš. To se radi ovih tjedana, nadam se da će i to uskoro biti završeno.

 Nelegalna infrastruktura, možda se tu misli na nerazvrstane ceste, plin ili neke segmente vodova, za to ne znamo, to je samo institucija kako se izdaju lokacijske i građevinske dozvole koje su u našoj domeni.

 Osobe s invaliditetom, koliko imam spoznaju, mogu pristupiti svim našim institucijama, a naročito našim svim odjelima. Ako bi bilo negdje da još nije, nastojat ćemo to riješiti.

 PREDSJEDNIK: Dajem Izvješće na glasovanje.

 Županijska skupština sa 33 glasa „za“ donosi

**Zaključak o prihvaćanju Izvješća o stanju u prostoru**

**Koprivničko-križevačke županije 2013.-2016. godine**

 Materijal se prilaže zapisniku i čini njegov sastavni dio.

Točka 19.

PREDSJEDNIK: Izvještaje smo primili. Raspravu je proveo Odbor za financije i proračun i nema primjedbi.

 Obrazloženje, po potrebi, daje župan Darko Koren.

 Da li se tko javlja za raspravu? Ako ne, dajem izvješća na glasovanje.

 Županijska skupština, glasujući o svakom izvješću posebno, jednoglasno sa 33 glasa „za“ donosi

 **Zaključak o usvajanju Izvještaja o korištenju sredstava Proračuna Koprivničko-križevačke županije za 2019. godinu, Proračunska zaliha za:**

1. kolovoz 2019.,
2. rujan 2019.,
3. listopad 2019.

Materijal se prilaže zapisniku i čini njegov sastavni dio.

Točka 20.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i nema primjedbi.

 Obrazloženje, po potrebi, daje zamjenik župana Ratimir Ljubić.

 Da li se predstavnici odbora žele javiti?

 Predstavnici klubova članova? Otvaram raspravu.

 Dajem prijedlog na glasovanje.

 Županijska skupština, bez rasprave, jednoglasno sa 33 glasa „za“ donosi

 **Zaključak o davanju suglasnosti na Odluku o davanju u zakup**

 **školskog restorana Srednje škole „Ivan Seljanec“ Križevci**

 Zaključak se prilaže zapisniku i čini njegov sastavni dio.

Točka 21.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i nema primjedbi.

 Obrazloženje, po potrebi, daje zamjenik župana Ratimir Ljubić.

 Da li se tko javlja za raspravu? Ako ne dajem prijedlog na glasovanje.

 Županijska skupština, bez rasprave, sa 33 glasa „za“ donosi

 **Zaključak o davanju suglasnosti na Odluku o darovanju**

**nekretnine u vlasništvu OŠ prof. Franje Viktora Šignjara Virje**

 Zaključak se prilaže zapisniku i čini njegov sastavni dio.

Točka 22.

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine i nema primjedbi.

 Obrazloženje, po potrebi, daje zamjenik župana Ratimir Ljubić.

 Otvaram raspravu. Ako se nitko ne javlja dajem prijedlog na glasovanje.

 Županijska skupština jednoglasno sa 33 glasa „za“ donosi

 **Zaključak o davanju suglasnosti na Odluku o darovanju nekretnina Osnovne škole Fran Koncelak Drnje**

 Zaključak se prilaže zapisniku i čini njegov sastavni dio.

Točka 23.

PREDSJEDNIK: Prijedlog Plana rada smo primili. Raspravu su proveli svi odbori sazvani za ovu sjednicu i nemaju primjedbi.

 Obrazloženje, po potrebi, daje pročelnica Marina Horvat.

 Otvaram raspravu. Ako se nitko ne javlja dajem prijedlog na glasovanje.

 Županijska skupština jednoglasno sa 33 glasa „za“ donosi

  **Plan rada Županijske skupštine**

**Koprivničko-križevačke županije za 2020. godinu**

 Plan rada prilaže se zapisniku i čini njegov sastavni dio.

Točka 24.

PREDSJEDNIK: Otvaram raspravu pod točkom „Pitanja i prijedlozi članova i članica“.

MARIJA VUKOBRATOVIĆ: Danas sam dobila jedno pitanje, radi se o gradnji, odnosno dogradnji Gimnazije u Križevcima. Prije pet, šest godina se krenulo, međutim, sada se stalo, ne znamo u kojoj je to, dalje, fazi. Da li se, s obzirom da se Obrtnička škola iselila, pa se od te dogradnje odustalo ili se ima namjeru nastaviti u dogledno vrijeme?

SINIŠA KAVGIĆ: Što se radi u pogledu učeničkog doma u Koprivnici. Najavili ste na nekoliko sjednica da škola kompetencije, neće moć ići bez učeničkog doma, da je učenički dom nužan, da pregovarate sa određenim institucijama. Čini mi se da ste rekli za prostor željezničkog konačišta. Da li ima išta od toga?

RATIMIR LJUBIĆ: Odgovor vezan na dogradnju Gimnazije, planira se dogradnja, dat je zahtjev Gradu Križevcima za donaciju dijela zemljišta koje je potrebno za dogradnju. Planira se izrada projektne dokumentacije i čekaju se povoljni investicijske prilike da se to dogradi.

Drugo pitanje, za sljedeću godinu predviđena je izrada projektne dokumentacije za učenički dom. Dalje treba s Gradom Koprivnica dogovoriti učešće i Grada.

MARINA HORVAT: Mi smo Ministarstvu državne imovine podnijeli zahtjev za, ne mogu reći darovanje, jer ne možemo dobiti na dar tu nekretninu, s obzirom da vodimo spor protiv Republike Hrvatske, ali smo zatražiti da nam se da na dugogodišnje korištenje ta zgrada, koju smo spremni dograditi i urediti postojeći prostor konačišta. Trenutno je u pripremi dokumentacija.

PREDSJEDNIK: S obzirom da se nalazimo u mjesecu adventa, božićnih blagdana, u ime Županijske skupštine svima vama čestitam nadolazeće božićne blagdane.

Time završavam današnju sjednicu.

Dovršeno u 19,25 sati.

ZAPISNIK SASTAVILA: PREDSJEDNIK:

Helena Matica Bukovčan Željko Pintar